Lifan-Z/Chinese-poetries-txt huggingface dataset:
扁舟又过楚江东，庐阜霜晴翠埽空。四海五湖皆逆旅，千岩万壑正秋风。会观沙界无华处，何必茅斋是梦中。已悟三生旧知识，不因天竺寺前逢。
君王孝悌纂修意，丞相忠良典领宜。却恨身为周柱史，不令人识汉官仪。当年请郡新进笑，今日曝书陈迹迷。犹有院中宣赐笔，不妨林下醉题诗。
楩柟要是晚方成，雄朔遗风世共惊。屑去未惊容必去，逃名还自得高名。歌行元白辞涛壮，书画钟王笔势精。乘马辎车何足算，不将稽古愧桓荣。
琅邪太守鲁儒英，典校还高刘更生。已似诸荀并才子，复如群窦占诗名。尚吟河水怜孤侄，应与乡人痛伯兄。老鹤长鸣近天汉，可容丛灌和骊庚。
春风共载扬州路，屈指都疑梦夜阑。可是重来俱白发，只堪归去却黄冠。为郎我赖文书少，作邑君逢政令宽。自古江山胜尘土，莫轻故步爱邯郸。
文章之子日翘翘，恐不能如岂有超。助我彤襜问民俗，烦君泮水采风谣。预知薄宦妨同处，且可清樽约屡招。十月驱车汉函谷，冷云高处望中条。
文辞便是升堂贾，谈辩宁非入幕超。已谓囊中能出颖，那知车下正哀谣。但从袁盎无何饮，莫笑冯公不见招。伴我河山访陈迹，明年红紫满阳条。
十年一梦间湖湘，欲往从之道阻长。可但知君爱彭泽，不应言我薄淮阳。马穿崤底流泉白，鸟下关头落照黄。愁作驿亭寒不寐，怀人思古九回肠。
骑报山云见旗脚，吏趋原雪没靴翁。朅来定坐玄犹白，捷去还忧易又东。他日江湖空白首，只今关陇有清风。登瀛契分南迁梦，十五年来事事同。
恐是初禅第一天，千秋龙象镇危巅。坐看玉井莲飘叶，绝胜香罏日照烟。点点蚁封知晋甸，纷纷雁背向秦川。要须浩荡奇言称，付与南华旧老仙。
丹碧沉沉虎豹闲，松幢引度九重关。人间未觉浑无路，天上还惊更有山。瑶草红泉供挹酌，金风白露送跻攀。良游自叹平生误，便作归来鬓已斑。
儿童豪气自堪惊，未入乡人月旦评。叔向亦闻呼使上，子将一见便知名。平生兰省追高步，老去秦川共此行。赖有蒲城桑落酒，高楼条华慰人情。
赋成庚子尚魂惊，往事如风未暇评。长乐钟前偶相对，凌烟图上等浮名。登车岂是君无意，襆被何妨我自行。更许心亲遗貌敬，老来尤见旧交情。
二人射策几人惊，要与三苏共入评。先圣子孙多异禀，累朝图牒有高名。书传科斗犹须定，钓拂珊瑚未可行。子墨文章豪气在，登临怀古一含情。
须弥纳芥事堪惊，千岁聊堪一日评。世上相逢俱梦寐，古来何处是功名。簿书听我依稀了，云水陪君浩荡行。便与此山同不朽，不应惆怅复牵情。
郎潜如我未宜惊，户部须推宰相评。他日碧山思却走，当年紫府已收名。共知白发生青鬓，未废长歌续短行。樽酒不空多坐客，君家余事足陶情。
亲见扬雄自不惊，吾人要使后人评。白圭未可轻三复，小草须防得二名。太华耸天如剑立，黄河蹙野似军行。栖迟自忆衡门后，可是登楼不称情。
君诗飘举似鸿惊，书入扬州子弟评。圣世由来升俊造，少年已自得声名。六经正可三冬足，万里聊堪一日行。更约弥敦同姓乐，能来触咏畅幽情。
函谷鸡鸣满面尘，夫君泛爱尚为亲。清时有味俱吾党，黄发相看更几人。物理未惊翁丧马，世情应笑子知津。似闻绝塞风沙苦，只约觥船莫负春。
畏暑经旬不涉街，蠖轩孤坐壁生苔。出檐碧笋犹争长，映户丹榴故后开。双蝶风前愁夜去，一蝉雨外送秋来。曹南瘦弟应相忆，白首迁兄未放回。
阅世纷纷共旅亭，归来眼为里人明。老夫未叹尝三已，吾子何忧取一名。仁义夙心成自误，文章小道得高评。曲池远市偏宜暑，携卷同来看月生。
君好作官容我隠，我专筑室待君归。古来奇特俱安用，老去疏慵自不违。五府交书何怪密，双林白社未嫌稀。先君门户观之子，葵藿吾今遁益肥。
平日鸰原左右手，蟨邛前后未须论。清秋淮上多诗句，白首篱边近酒樽。杜舅高情笃兄弟，先君至性厚闺门。两公与尔同师法，相待归来老此园。
扬州全盛吾能说，鸭脚琼花五百年。忽见山光好诗轴，却思淮浦旧渔船。柴荆故俗真虚老，松菊幽斋已重迁。便作扶藜望衡霍，清秋随分有风烟。
渊明褊志迷归去，叔夜支辞谬养生。道有穷通千世运，命无夭寿四时行。我能为蝶斯同化，子亦知鱼乃至情。谓马谓牛无不可，楚肝越胆太分明。
午窗罏火不应残，春许花期特地宽。塞雁初惊池藻暖，谷鶑犹怯井梧寒。未须园里幽寻去，且更楼前远望看。四牡行春定何日，亦闻钟鼓满城欢。
深岩踏遍寻归路，仙掌依然在碧虚。无限游人重驻马，岂惟狂客倒骑馿。挂图天汉朝霞上，落影秦关夕照余。千古全生才一士，可怜登览尽丘墟。
尘土长安古道深，潼关依旧接桃林。使君骢马来何后，道士青牛去莫寻。春半河山犹寂莫，日长坑阪正崎嵚。平生冷笑元龙误，老觉求田负寸心。
小隠幽情薄宦身，五更骑马寿安尘。春如流水行随客，晓与青山气逼人。报国丹心千载事，对花霜鬓一番新。秦吴绝域从来恨，我已能知莫问津。
冲寒到郡待花开，花未开时却遣回。敢意三年容我隠，只如千里访君来。二崤毂击何为者，五老云霾安在哉。更约劖诗猿虎谷，它年重过埽莓苔。
梅福当年守此官，荆山谁见韫琅玕。人如修竹三冬好，诗与清溪九夏寒。未信簪裳妨小隠，蚤时雷雨起深蟠。春风揽辔河阳县，痛饮狂歌忆旧年。
莫嫌马上过春风，得句桃溪柳涧中。王事勤君急星火，客程驱我正萍蓬。朅来尚可轻千里，归去何妨共两翁。学道如今有微力，作官求了不求功。
河南少尹古臞仙，销尽新缘窘旧缘。草字更无千载圣，谈言自有一家天。远游轻世唯何甚，少贬求容否不然。选壮坐狂俱龃龉，社樗元自可忘年。
黄卷翛然遇古人，千秋遗恨一朝伸。久乾文举尊中酒，虚负渊明头上巾。缨冠未暇念同室，闭眼自欲观吾身。幸有元和文似锦，不妨白雪和阳春。
二年两度踏京尘，犹喜常逢杜子春。文学老来从旧日，金兰同好更何人。身惭随檄终难强，计欲归耕未敢陈。正是桃花红似血，不应无酒但沾巾。
解冻南风故未薰，六英先岁舞车尘。尽消日观千岩雪，初破江梅一萼春。立召金闺通籍客，更呼花艳大堤人。使君日饮无功业，同乐何妨亦为民。
浮花浪蕊信东西，何许寻芳去自迟。流景不须惊石火，寸田应已长琼枝。想君清兴聊堪发，遣我忧心久欲夷。便作崔丞日临水，凫行擿尾不须知。
当时同赴饮城西，倾盖论心已恨迟。湖海可无年少气，雪霜还有岁寒枝。功传汗竹藏王府，诗入文弢动岛夷。不会书生安用此，眼前睫固未曾知。
见我淮南初召西，重来学馆尚栖迟。未容小隠通三径，聊可卑飞共一枝。饮罢玉山方突兀，赋成笔陈已淫夷。霜荷叶叹青衫旧，闻子修身自畏知。
政成欢诵沸田莱，留钥雍容更上才。缭郭平湖从昔好，倚天朱槛为谁开。曳裾况是他年旧，倒载何妨尽日陪。自有登高能赋客，可容清坐咏南台。
闻说高情久沉寥，絷维谁与永今朝。五车犹累方书好，万物先从辩说雕。已向季咸心独醉，更缘顺子意都消。清秋璧月凉如水，莫遣纤云翳紫霄。
四海一居何处卜，北窗祗取见家山。要无名利来心曲，便有园林出世间。拙宦莫兴三黜叹，老归未厌百年闲。先君馀庆期之子，吾驾如今不可还。
谁榜铃斋作面山，晦明终日卷帘看。赋成夜烛才销寸，衙退朝曦未半竿。枉渚孤吟愁旅雁，苏门双啸骇朱鸾。平生五袴何须咏，一借黄钟变谷寒。
爱山何必俟归山，簿领忙时拨置看。阊阖自应行发轫，珊瑚终未拂垂竿。樽中屡许陪文举，庑下犹堪寄伯鸾。便作功成同范蠡，白鸥盟誓不教寒。
使君心赏在高山，栎社宁烦匠石看。能似鼠多愁渡谷，仕如鲇钝笑缘竿。威仪披雾窥文豹，音韵当衢听玉鸾。曾共广陵花下醉，绨袍应叹一何寒。
六出先春兆物华，故撩高韵发车斜。散榆天上齐飞䇲，布玉畦中尽吐芽。梁苑俊游风不极，剡溪清泛月无涯。雄豪乐事幽人咏，都属江南太守家。
梦觅毗耶看雨华，玉城银涧过萦斜。乍疑雾廓千峰障，未觉雷惊万谷芽。碧落清谈元物外，金闺高兴共天涯。寒鸡唤起新诗就，谁忆袁安正卧家。
胜游谁继竹林贤，岘首高情自邈然。宝刹千寻出天半，灵山三面落樽前。梅花摘得宁烦驿，桃叶呼来不用船。南楚何须说穷巷，且陪铃合听鹍弦。
寒岩幽雾不曾开，残雪犹封宿草荄。一萼故应先腊破，百花浑未觉春来。惭非上苑青房比，误作唐昌碎月猜。常恨清溪照疏影，横斜还许落金杯。
云端红粉拊雕栏，谢守纶巾语笑间。游客乍惊人外境，居僧初识面前山。暂来犹足留公赏，借与真堪着我顽。铃合多余宾从少，谁教缾盎不曾闲。
壁间双记快沉冥，山畔谯门水畔亭。相国名因稽古白，使君眼为好贤青。废堤不复风摇柳，新槛依然月满汀。羁旅从公厌游乐，欲图佳致作幽屏。
无心何用说心灰，庵在青萝绿筿隈。自可谈间公事了，不妨闲处道书开。更携邀月清樽上，只著登山小屐来。桃李他年应勿剪，使君嘉誉在闺台。
史君着意与深培，为向吴宫好处来。得地且从三月暖，明年应更十分开。溱傍芍药羞香骨，江里芙蓉妒艳腮。云雨鸿龙总非比，沉香亭北漫相猜。
笑倚东风几百般，忽疑洛渚在江干。玉容可得朝朝好，金盏须教一一干。送目汉皋行已失，断魂巫峡梦将残。七闽溪畔防偷本，四照亭边更著栏。
夭红浓绿总教回，更待清明谷雨催。一朵故应偏晚出，百花浑似不曾开。常夸西洛青屏簇，久说南滁紫线堆。任是无情还有意，不知千里为谁来。
寒食春光欲尽头，谁抛两两路傍球。二乔新获吴宫怯，双隗初临晋帐羞。月底故应相伴语，风前各是一般愁。使君腹有诗千首，为尔情如篆印缪。
天香国色竞新奇，初过清明未觉稀。困舞尚迎风袅袅，醉妆犹弄日晖晖。飘零洛下千金价，惭愧江南百草菲。谢守多才最怜尔，百篇能伴羽觞飞。
夭红琐碎竞春娇，后出何妨便夺标。云鹤嬉晴来万只，玉龙惊震上千条。蓐收晃荡风前仗，萼绿飘翩月下绡。曾向琼林亭畔见，天涯相遇一魂销。
摇轩柳态未应还，正在凭高望远间。一夜春风吹北渚，清晨佳气满南山。动头乐事从今数，信手诗章莫放闲。但惜濉阳蔡公子，鶑花烂漫向京关。
君诗容易不着意，忽似春风开百花。上苑离宫曾绝艳，野墙荒径故幽葩。惬心刍豢非杂俎，垂世江河自一家。头白昏昏醉眠处，忆君频夜梦天涯。
冷屋寒舟两处怀，一封归信隔年开。愁容顿与河冰泮，佳思先随岸柳来。射雉便甘忘我矢，画蛇何怪夺君杯。端知雪里清吟好，未减山阴兴尽回。
一尉三千五百里，昔人尝已叹沉英。陆机文赋成童妙，梅福官资向老清。尽说江山多胜事，且临风月慰高情。它年见我长安道，货药无心更避名。
故乡等作异乡愁，常笑吾生不自谋。百日狂风春草草，十年归梦客悠悠。倦游情话陪诸父，老罢亲锄学故侯。得坎乘流两皆可，名亭应不用三休。
炎歊暂卧北窗凉，更觉甘如饭稻粱。宰我粪墙讥敢避，孝先经笥谑兼忘。忧虞心谢知更雁，安稳身如挂角羊。要识熙熙不争竞，华胥别是一仙乡。
请说当年王武子，淮南别乘谪仙人。自从金马还通籍，直恐琼花便不春。遗爱谁方府中步，旧时独埽壁间尘。平山送目思公子，自许诗成觉有神。
溯风何敢祝淮神，青律飞灰气自醇。顾我衰容唯𣨼酒，因君佳句始知春。山中桂子年年好，观里桃英日日新。延对彤廷须努力，詹生学问及昌辰。
神开大马表坤祺，象配黄龙耀母仪。艰棘从权非本意，忧勤复辟竟先期。欲书皇极彝伦事，不在关雎卷耳诗。陵作因山名改圣，君王仁孝自生知。
苍黄大策中先定，汹涌奸言外独惊。可但触山忧地坼，只应炼石见天成。江湖自昔波涛远，日月如今昼夜明。尽作儿啼送文母，不知箫鼓若为声。
仙驭飘飖不可寻，西陵宝册襚衣衾。礼遵章懿因仁志，谥酌钦慈自圣心。感泣万人随遣奠，恩勤千古咏徽音。一言能使民忠劝，要识吾君孝治深。
弓韣它年事炳灵，红光满室众潜惊。人言薄氏诚君子，天与文皇兆大横。圣有至情风不止，邦传庆祚日重明。百神陪扈朝陵寝，想像登舆动珮声。
贾山辞赋妙升堂，十八高名擅洛阳。遭主圣人千载事，济时贤献万夫望。已加坛上将军钺，未促齐中相国装。曾有新诗介眉寿，悲歌何忍送归墙。
童年已切耆英慕，壮岁初陪后乘游。卫幕櫜弓皆广建，梁筵进牍并枚邹。云台生面丹青古，马鬣新封草木秋。是事公应付蜩甲，苍霞谁见揖浮丘。
万里归来两鬓霜，故人如玉閟幽堂。凄凉长吉无题句，冥默淮南未试方。空复藏书如册府，何由载酒更僧坊。诸郎文字能传业，开府风流未渠央。
四面阴云旋旋舒，冰轮一片耀昏衢。影分万派曾无异，光照千门岂有殊。境寂风清思至友，香残玉篆倦加趺。寥寥廓彻瑠璃界，心月圆明德不孤。
十里桥西别有天，青山欲断翠云连。园林寂寂鹿为友，野服翩翩儒亦仙。风咏舞雩正此日，雪飘伊洛是何年。追寻往事顿成梦，回首春光倍黯然。
崒嵂三峰带白湾，谁开兰若翠微间。竹林云懒禅心定，草径苔荒屐齿斑。天入碧岚成玉宇，鸟飞青嶂出尘寰。此中即是蘂珠境，遮莫闲吟一解颜。
桥西积雪度新晴，卜筑茅堂快落成。郁郁奇花铺野趣，关关好鸟和书声。春浓岚色无边景，水浄天光彻底清。记得程门窗草绿，至今遐想每驰情。
即今年才五十余，脱去簪绂弊屣如。圣时搜选动空谷，策足要路争先趋。庙堂故人握重柄，僵者可植瘦可腴。惓惓风义数寄语，掉头不顾甘如愚。
林下徜徉得至游，高情不与世情谋。羲和叱驭日逾永，猿鹤寻盟山更幽。踽踽凉凉还自哂，休休莫莫复何求。应门穉子非无意，客至萧萧已百忧。
早付闲身老故乡，青松成径菊成行。搘颐独坐心遗念，坦腹高吟兴欲狂。瓮下却应嗤毕卓，篱根遥想对羲皇。乘风破浪门前客，试问浮家有底忙。
寒花窈袅蔓颓墙，古寺苍苔昼掩房。犬吠屋头山杳杳，虫鸣阶隙草荒荒。池塘澹月蒹葭冷，篱落西风橘柚香。六代江山金碧地，断碑留得管兴亡。
选构人皆事宴逢，独君教子袭良弓。因闻诗礼家题旧，及宠丝纶语命同。几杖已尊贤老外，龟鱼争焕彩衣中。新来更喜增荣观，青锁才臣赠古风。
霜染溪枫叶叶丹，翠鳞浮动汐波闲。盘盘路转千峰表，冉冉云扶两腋间。掠水轻鸥晴自戏，凌风飞雁暮争还。结庐姓字无人会，静对庭阴一解颜。
婆娑千尺倚岩巅，隠隠虬姿拂远烟。尤喜地灵泉脉润，独愁天阔昼阴偏。孤根碍石盘弥固，直干凌霜老益坚。臃肿不须逢匠伯，散材终得尽天年。
雨余新惹一番愁，展转衾寒客思悠。献璞又添今日恨，登科空负昔人羞。林泉水石君先到，京国风尘我尚留。若为浮名苦憔悴，前春行钓巨鳌头。
扁舟乘兴漫追寻，路转河回入柳阴。拂面落花春事尽，避人幽鸟野情深。惭无健思供吟笔，赖有寒光映客心。日暮倚风归棹急，一钩新月挂瑶岑。
春过鶑花无处寻，移舟行近古城阴。褰衣水上收残片，倾耳枝间觅好音。山隔曲堤迷远近，鱼跳文藻乱浮沉。飘然自得江湖趣，陡起归与万里心。
烟含疏柳绿蒙茸，杏颊桃英入眼红。邂逅与君逢腊雪，飘零独我过春风。空愁转毂音尘远，且寄离怀笑语中。后夜月明人寂寂，相思那复一樽同。
城头雷动角声哀，似共行人怨落梅。欲报晨炊粱未熟，唤回残梦眼惊开。霜清暗觉貂裘冷，月淡空令邑犬猜。倚杖起看风正惨，紫薇缭绕俯三台。
倚杖钩帘两水间，晴光飞影上雕栏。帆催画鹢抟风去，雪吐铦锋作剑攒。平野烟浮迷远目，晚溪潮涨失前滩。骑鲸一往扶桑近，休问人间行路难。
每扣禅关即晚归，尘中回首万缘非。不愁幻翳迷心地，且听潮音振祖衣。归路往来无别径，夜光清彻有余辉。虎溪旧社知重约，陶令如今已息机。
苍藤秀木绕空庭，叠石层峦拥画屏。混沌凿开幽窍远，巨灵分破两峰青。云藏野色春长在，风入衣襟酒易醒。采玉遗踪无处问，拟投簪绂学仙经。
圣贤千古愧难攀，力学方忧敢自闲。顾我久抛声迹外，惭君犹挂齿牙间。平生拙计心长在，解带高风志未还。捧檄于今非得已，漫劳魂梦绕溪山。
放形锄色恐成光，斲垩能令鼻不伤。自信放鱼真得计，却怜挟策亦亡羊。刃投有间多余地，语到无言辄自忘。扰扰世纷何足问，松窗终日独彷徨。
漫浪人间已十年，簿书扰扰日羁缠。朱公漫有千金璧，季子初无二顷田。篱下蹲鸱余晚实，云间紫鳖奋新拳。淹留寸禄空回首，一望乡关一怅然。
子云论荐有王音，陆贾年来老境侵。自守一官历三世，退令诸子分千金。平生器业成幽梦，白首功名负壮心。赖有新诗轻万户，未须投绂叹堙沉。
广文官冷竟谁怜，空负才名四十年。萧散欲寻濠上侣，飞扬还作酒中仙。龙章绣绂荣何在，鹤氅纶巾静自便。遥忆濑溪风物好，胜游应不愧斜川。
身游羿彀偶相逢，安得初终若駏蛩。道学未容窥阃奥，吏师应许叩邻封。萧条此意君谁问，落拓微官我更慵。卢白回旋真戏事，傍观无用气填胸。
朱颜凋尽鬓䰐𩭹，世路低回老益惭。偶影独游聊自适，谈书不辍竟何堪。神炉默默金徒踊，螘蛭纷纷梦正酣。误把此身撄世网，自缠徽𬙊信如蚕。
骎骎羲驭定难羁，过隙跳丸日夜驰。但见光阴如掣电，却寻稽览已当期。飞黄汗血宜千里，秋鹗乘风此一时。芝草凤凰真美瑞，清名应有退之知。
江浮叠𪩘弄清辉，云外冥鸿江上归。击目自多幽兴在，挥毫时见彩笺飞。应愁零雨侵星驾，好为援戈却晚晖。帝室正须调鼎鼐，勒移寄语不须讥。
山横杳霭有无中，叠观层台一梵宫。万轴琅函方杜口，数声啼鸟正谈空。溪云抱影侵行屐，香篆飞烟袭晚风。薄宦羁人如接折，自惭来往苦匆匆。
黛染烟螺拂槛低，抱城流水绿逶迤。澄澜碎影摇青镜，斜日流峰隠半规。坐上盈樽无俗客，壁间照夜有新诗。登临已动忘归兴，况复清谈足解颐。
阳城衰晚拙催科，阖寝空惭罪亦多。祭灶请邻君自适，载醪祛惑我谁过。猗猗庭有兰堪佩，寂寂门无雀可罗。归去好寻溪上侣，为投缨绂换渔蓑。
吏部文章世所珍，终惭无补费精神。浮名肤外增余赘，薄宦戈头寄此身。养志吾方同邴曼，谈书谁复问山宾。自怜坐顷三遗矢，衰晚那能用楚人。
纤纤晚雨洗秋容，庭树萧然策策风。万籁自鸣群物外，四时长在不言中。坐临流水襟怀冷，卧对浮云世虑空。寂寞一廛吾自适，客嘲从更议扬雄。
风飘淅沥闹诸邻，却扫衡门溷世尘。天气清明秋意态，夜光浮动月精神。流年渐觉侵双鬓，生理从来付大钧。临水便同濠濮趣，翛然鱼鸟自亲人。
故里相看眼暂明，一尊聊此话平生。杜陵苦被微官缚，元亮今为世网撄。长路关山吾北去，春风梅岭子南征。结邻莫负当时约，早晚沧浪共濯缨。
末俗相看老尚新，交游千里更谁亲。萧条身世聊安分，迂阔行藏懒徇人。宦路竞羞关柝吏，劳生谁息利名身。我惭抱瓮无机械，幽兴惟思水石滨。
未年三十发先雕，岁晚俄惊两齿摇。都为疏慵成计拙，直缘衰病觉形焦。连经宿雨重裘冷，旋煮藜羹野兴饶。摆脱尘樊犹未得，不堪回首问渔樵。
骎骎尘土久方还，直道谋身力愈难。靖节每嗟婴世网，漫郎何意出人间。风惊骇浪潜鳞伏，竹隠湾矶翠羽闲。好去杖藜穿蜡屐，伴云随月弄潺湲。
天上行云曳白衣，半衔晴日在林扉。盘花落雁惊还起，啄食饥乌趁不飞。榆荚青钱飘已尽，月堤流水漭相围。征途处处尘随眼，多病长年与世违。
乌樯风缆欲飞翾，拍岸惊涛挽不前。曲浦涨沙仍积冻，疏林斜日自生烟。崎嵚道路真堪笑，放浪江湖已判年。一枕昼眠无好梦，空惭边老腹便便。
柴桑衰晚爱吾庐，三径归来手自锄。但得叔卿长饱饭，不妨孝若老谈书。兰因采佩枝先瘁，竹为凌霜叶自疏。留骨庙堂宁曳尾，鲁门无用祀爰居。
浓淡烟鬟半雨晴，溪光初借晚霞明。鳌头涌出三峰秀，天汉融成一鉴清。枌社有谁藏旧牒，宾云无处问遗声。幔亭寂寞仙何在，勾漏丹砂早晚成。
江湖泛泛一虚舟，去作人间浪漫游。岁晚光阴云冉冉，畏途风雨日浮浮。万钟信是樊中雉，一棹聊同水上鸥。投老虀盐成底事，凭谁为种橘千头。
千里濒江地可毛，结庐何必故山椒。载醪不过斜川路，饮水谁同陋巷瓢。勿问鸡虫闲得失，但知鹏鷃各逍遥。黄尘满眼僧窗静，坐对风花意已消。
祥开若木射瑶光，淑气先春景自长。玉陛风闲飞彩绶，兽炉烟暖袭珠囊。云门羽鹤仪仙仗，天上蟠桃荐寿觞。已见晶辉环帝座，定应长照鼎宫傍。
虚庭幽草翠相环，默坐颓然草色间。玩意诗书千古近，放怀天地一身闲。疏窗风度聊欹枕，永巷人稀独掩关。谁信红尘随处净，不论城郭与青山。
枕书无寐首空搔，万窍嘘风正怒号。雪意浮空迷远目，月林疏影见秋毫。幽庭所藉惟荒草，妙理应须付浊醪。谁念维舟江上客，落帆千里压云涛。
朱甍碧瓦照孤城，杖屦翛然野色清。縠卷水风轻荡漾，珠翻荷雨自亏盈。胜游已觉非人境，妙语宁须味玉英。愿借金篦聊刮目，不容幻翳有纤萌。
荆吴相望各天涯，千里柴车鹿自随。解辔定应春尽日，及归宜待鹤来时。圣贤莫负樽中渌，日月长为物外迟。若过匡庐访真隠，卧龙庵下有期颐。
凭几无聊昼掩扉，芬芬晴气减春衣。隔帘相应鶑初语，背日连飞雁北归。莫逆交游千里别，远来音信两年稀。追寻旧事成幽梦，触物心行事事非。
斜日侵帘上玉钩，檐花飞动锦文浮。湖光写出千峰秀，天影融成十里秋。翠鹬翻风窥浅水，片云随意入沧洲。留连更待东窗月，注目晴空独倚楼。
谁能载酒寻元亮，共寄无何作醉乡。便好收心事农圃，不须惊世露文章。壶中日月春长在，塞上烟尘客自忙。千里同风无远近，未分秦陇与潇湘。
虚舟触物本无意，看花得句惭非才。名园古寺寻春色，不荤勿鄙双鱼鳃。木奴千头比封户，秋实付与江风催。因思万点愁人处，何似洞庭金作堆。
天水相涵翠有余，玻璃万顷接方壶。山浮晚照清如洗，风远飞帆细欲无。漫叟未应甘皂枥，散人终欲傲江湖。维舟况值鲈鱼美，鲙叠银丝饫腹腴。
浪漫人间压客尘，衡门长忆锁榆枌。忘言拟尽轮人妙，陈迹慵寻史籀文。万里功名心独冷，一廛耕凿力能勤。旧游欲问南归趣，寂寞吾今过子云。
隠隠遥山列画屏，檐间寸碧与云平。低回席上遗簪露，仿佛墙东翠黛横。虚景远涵千里色，晚晖仍借一溪清。春风景物知多少，可称收身乐此生。
窈冥谁为宰炉锤，荣谢唯知岁序催。腊日未经梅已绽，春风尚远冻先开。愁无润泽归芳树，独有余寒著死荄。收尽浮云天愈净，夜深犹起望三台。
身上萧条事事空，齿牙凋落賸衰翁。渴心尚欠冰凌解，病骨长思药力攻。文几倦亲尘土暗，断编慵理蠹鱼封。南床稳卧陶公宅，枕上悠扬一榻风。
庭下秋风飐旆旌，使君爽气逼人清。功名共喜千龄会，尊酒仍逢四事并。甘谷残英留晚翠，雍门余曲有新声。莫辞酩酊同民乐，凤诏行催上玉京。
灵槎初泛斗牛间，隠隠晶光照夜寒。况是春城多乐事，果逢星节驻征鞍。使藩暂屈留旌旆，云路均同接羽翰。已写风猷传乐府，更磨琬琰一时刊。
学粗知方始为人，敢崇文貌独真诚。意虽阿世非忘世，志不谋身岂误身。逐遇宽恩犹得禄，归冲腊雪自生春。君诗正似秋风快，及我征帆故起苹。
洞府门闲白日赊，碧潭清影照云霞。弄珠人捧江皋佩，刻玉岩开阆苑花。风月有情回俗驾，尘埃无处问仙家。归来怅望金桥处，露滴桃源一径斜。
光禄坂高盐亭东，潼江直下如弯弓。山长水远快望眼，少陵过后名不空。当时江山意不在，草动怕贼悲途穷。客行益远心益泰，即今何羡开元中。
书便莹滑如碑版，古来精纸惟闻茧。杵成剡竹光凌乱，何用区区书素练。细分浓淡可评墨，副以谿岩难乏砚。世间此语谁复知，千里同风未相见。
瘴地经行促棹讴，周南太史几年留。后来遥识犹青眼，别久悬知半白头。宋玉又经巫峡去，谪仙初罢夜郎游。长江风水追难及，怅望春波一叶舟。
越王楼下种成行，濯濯分来一苇杭。偃盖可须千岁干，封条已傲九秋霜。含风便有笙竽韵，带雨偏垂玉露光。免作爨烟茅屋底，华轩自在拂云长。
通泉字法出官奴，日日临池恨不如。双鲤可无轻素练，数行惟作硬黄书。乡关何处三秦路，马足经年万里余。多谢玉华宫畔客，新诗未觉故人疏。
驰车晚叩古禅林，乔木参天一径深。门外乱山连翠色，竹间流水漱清音。幽怀暂喜来栖处，高士遗踪悉访寻。谁会宗风当日意，庭前苍桧尚青阴。
出郭自然尘事少，携家况作栖岩行。千寻尽处暮云碧，万籁息时霜月明。林外扶疏竹影碎，岭头依约松风声。他年若此卜幽隠，兴来更遂登临情。
石坛风冷露华凝，群玉峥嵘簇画屏。水赤久传丹作井，山高时借翠为庭。鹤迎仙驭迷三岛，云入洞天朝百灵。回首武陵归去路，碧桃零落晚峰青。
高阁何年结构成，朱帘卷处眼偏明。阶前古木寒云色，涧底流泉碎石声。山近烟岚浮几席，楼高星斗在檐楹。我来三伏炎蒸候，便觉清风两腋生。
关山月，关山月，千里寒光射冰雪。一声羌管裂青云，陇上行人肠断绝。肠断绝兮将奈何，为君把酒问常娥。冰轮桂魄圆时少，应似人间离别多。
关山雪，关山雪，远接洮西千里白。试登陇首瞰八荒，表里高低都一色。日高融液流车辙，冻作坚冰敲不裂。早晚春风动地来，消尽寒威百花发。
圣明陛下如先帝，辟国谋臣似召公。不遣毛嫱嫔漠北，只将魏尚守云中。百年境土逡巡复，万里窠巢指顾空。今日版图非昔日，玉关西有岭名葱。
古寺萧萧愁思浓，槛荷高下望秋风。一尘不到真幽处，万象都含清景中。但见溪光来远近，略无云气碍虚空。谁知刺史标名意，一片灵台事事通。
两山吞浪白如烟，忽见桥梁接岸边。已是筑成堤上路，不须重唤渡头船。千年野鹤归华表，百尺长虹驾巨川。岁物已收人力暇，闾阎争颂使君贤。
峰涧烟波翠霭浓，危亭飞耸到晴空。鸳来菡萏红香里，人在琉璃翠影中。洗出岚光全是雨，卷回秋暑却因风。使君夜宴冰壶里，更有银河一派通。
织女机成未剪裁，练光浮出五云开。日边莹彩凭空落，涧底寒声动地来。望彻九霄人错愕，势倾三井雪崩摧。卧龙欲起为霖雨，肯逐洪波去不回。
岩穴玲珑几度秋，簪峰高插耸鳌头。化人旧有阿罗汉，喜客今逢老比丘。石罅日闻甘露滴，山间时见庆云浮。灵岩特为南乡设，从此生贤继不休。
岚迎晓日碧烟收，霜薄风清胜会游。虎驾不来空紫府，真人应接又瀛洲。岩前野草冬犹秀，亭下飞泉冻亦流。他日卜邻深有意，竟须平步揖浮丘。
乔水村墟十里秋，渔盐微利竞蝇头。平坡浅草眠黄犊，小渚轻波泛白鸥。竹外客喧山市散，柳阴人醉酒旗收。清幽仿佛西湖上，惆怅归来独倚楼。
白日黄尘客路迷，偶寻幽事入烟扉。云行翠岫鹤争舞，月落青林人未归。自喜身心无世系，愿从岩谷谢朝衣。祥光洞口仙题在，读罢令人悟昨非。
吾家四正峰前住，射策君门亦快哉。三岛路从天外去，一枝香折月中来。鲤鱼晴跃桃花浪，鹦鹉春倾竹叶杯。预宴琼林非所望，偶先英俊步金台。
卮倾好酒逢时盛，早遇春融媚景天。龟暖戏挨初绿草，燕飞轻拂乍晴烟。迟迟昼影花笼槛，郁郁香风蝶舞筵。眉似柳开眸似水，怡情自爱赏湖边。
悠悠意得自疏通，寂地因居乐性空。幽思晓风清迫枕，静听寒雨细沾桐。修茎竹韵澄箫玉，绿影松垂乱鬓蓬。俦侣好邀同此适，搜吟得到几匆匆。
情闲共悦良朋好，溽暑消来过雨时。萍水远流青点小，柳堤横暝翠丝垂。轻烟晚透疏林迥，嫩卉芳迎皎月迟。清思廓然欣赏地，瞰观遥阁静联诗。
欲为袁人弭谤声，因将无讼榜堂名。他时茇舍棠休剪，近日环扉草已生。自是索瘢求大察，却疑束矢听难明。要知本乐农桑处，请看东郊垅上耕。
老木拔云苍翠起，新篁挟雨枝叶美。下有数峰莓苔寒，先生俯仰一笑喜。乘兴把书坐秋风，超然吐论飞长虹。客星忽去璧月上，陶陶醉卧玻璃中。
野税那知笋豉香，伊蒲淡泊喜初尝。自怜老去能忘肉，谁谓朝来已彻姜。脍玉有名污浄供，蒪丝无味诳枯肠。此君苗裔风流在，三韭何须学庾郎。
远烦招隠费长吟，缓急方知故旧心。怀土若为家直渎，避喧真欲客横林。人材何敢追连璧，气类聊能拟断金。卜筑要须孤绝处，落花流水恐相寻。
回首长安泪满衣，东风如旧鬓成丝。扶持衰病元无术，感叹飘零漫有诗。那信梦魂随北雁，忍看霜雪满南枝。幽居只合从公等，自笑年来见事迟。
倒指烟尘岁月深，引杯看剑漫悲吟。平生自叹雕虫手，末路空惭舐犊心。賸喜星郎上云汉，苦怜鹤发避山林。君家伯仲真廊庙，痛为中兴惜寸阴。
邻笛声哀不自安，转移宫调几多般。梦回飞蝶三千里，月照高楼十二栏。别鹤唳长秋露重，老龙吟苦夜潭寒。清愁一晌知何限，待启菱花向晓看。
此老作亭苍翠间，定知胸次有东山。朝阳破雾烘林影，醉袖扶花绕髻鬟。露警丹哥传妙响，云眠碧友自清闲。欲专一壑从来事，回首尘埃亦厚颜。
舣舟星渚得幽寻，问讯先生隠翠岑。欲礼光明依浄社，便随气类老香林。貂金且换陶潜醉，囊锦聊追白傅吟。坡客飘零有公在，与谁挥泪说知音。
柳未摇金草未芽，寻幽逸兴属诗家。不辞山下五六里，为爱枝头三四花。喷月清香犹吝惜，印溪疏影恣横斜。固应羞涩怯寒峭，结子成阴已有涯。
圣泽朝来浄世缘，不教仙骨堕儒门。金龟换酒当年客，白鹿升天后世孙。泉石招君友猿鹤，利名怜我醉朝昏。麻衣笑着掉头去，何处抱琴追绮园。
仆已疲劳马已颓，忍能日日犯风埃。前山断处后山出，旧雨晴时新雨来。梅子有情沿路熟，麦花无数及时开。一春客里消磨尽，举眼豫章安在哉。
佳节初回苦未凉，疏林高下半青黄。佩茱颇喜人犹健，采菊还怜蝶尚狂。不惜登山聊举句，欲因戏马漫擎苍。笑欹醉帽归来晚，稍觉幽庭月似霜。
客里登高意若何，笑扶藜杖兴还多。叶金委地谁能布，山剑横天不受磨。随遇可无挥翰手，感时空有断肠歌。尚怜把菊烟尘外，自镜衰容半欲酡。
田庐寂寂近塘坳，仕路纷纷久绝交。多病未能从五柳，避喧端欲老三茅。白云那忍闲归岫，紫燕空惭漫累巢。闻道金坛有仙隠，梦回清月堕林梢。
蜀魄悲鸣楚国春，试凭清些与招魂。柔肠欲断云横岭，幽梦初回月挂村。客舍花光随野水，故园柳色负柴门。饱闻锦里无穷乐，早晚归来访子孙。
秋风西来入庭树，攀条正念征人苦。空窗自织不敢任，鸣机愁寂如鸣𫇛。练成欲裁新丝香，抱持含愁叔姑堂。别来不见衣觉窄，试比小郎身更长。
骍弓鹊角苍雕羽，金错旗竿画貔虎。长驱直踏老上庭，手拔干将斩狂虏。归来解甲见天子，金印悬腰封万户。自为大汉上将军，高揖群公佐明主。
人生岂合长贫贱，师事黄公曾习战。英雄天子伐匈奴，初拜将军二十余。黄尘昼飞羽如插，身射单于碎弓甲。从来书生轻武夫，坐遣挥毫写勋业。
少年卖珠登主门，主家千金惜一身。绿鞲请罪见天子，尚得君王呼主人。鬭鸡走马长安道，豪杰驱来奉谈笑。汉庭碌碌公与侯，畏祸忧诛先白头。
未必蝤蛴如素领，故应新月学蛾眉。引成密约因言笑，试得真情是别离。樽酒且倾寒琥珀，泪妆更看薄胭脂。北城月落乌啼后，便是孤舟肠断时。
醉里纷纷散别筵，醒来客枕一灯前。黄茅野岸三更月，春水长亭十里船。一点泪凭谁寄与，十年香在恨依然。空疑窗外梅花发，珠箔青楼若个边。
可是相逢意便深，为郎巧笑不须金。门前一尺春风髻，窗外三更夜雨衾。别燕从教灯见泪，夜窗惟有月知心。东西芳草浑相似，欲望高城何处寻。
春丝惹恨鬓云垂，媚态愁容半在眉。早是思深难语别，可堪肌瘦不胜衣。眼前有恨景尤速，门外无情车载脂。自笑不如天上月，尊前犹有见郎时。
不恨因缘不恨天，强持牙板向樽前。阳关一曲动山月，别泪千行盈酒船。薄命有情今已矣，傍人无意亦凄然。愿君学取梁间燕，秋去春来到妾边。
山未高兮水不深，此情此意薄千金。今朝酒伴双垂泪，明夜灯前独拥衾。玉箸异时空见迹，麈犀千里亦通心。桃源路绝无人到，应许刘郎再访寻。
高高花飞惊愁颜，珠帘昼锁春风闲。少年金鞍照秦地，玉卮双覆尘埃间。花间蝴蝶双飞舞，感触深心心更苦。昨夜阴云数尺许，连宵变作西窗雨。
连山草木如波涛，大江荡潏鱼龙逃。羲和奔忙日车逸，八柱倾侧恐不牢。柯山老人揜蓬茅，畏寒理我旧缊袍。粗餐在盘有浊醪，醉饱高卧从呼号。
秋云卷尽秋天清，东皋萧条鸡犬声。黄叶吟风声不平，芙蕖半落更有情。归来僮饥羸马疲，城头树暗乌欲栖。谁家朱楼人夜宿，微红一点帘间烛。
红梢一夜樱桃雨，帘卷晓晴鸲鹆语。帘旌细浪滚东风，迎得春归与为主。玉手娇慵添绣线，栏下菖蒲近相见。云屏晓睡翠翘横，楼上寒时正五更。
滚风画幕长廊静，帘下人眠初日永。嘤嘤不动采花蜂，夜来露重蔷薇冷。芳草长时寒食天，红墙低处见秋千。人家无事鸡犬闲，日暮芳郊留醉眠。
北风夜雨乌翅湿，低飞野畦啄遗粒。啄食不饱还畏人，呜呼隔陇自求群。我行陈宋经大泽，田荒生茅不种麦。空肠待饱明年禾，鸦鸦尔饥独奈何。
淮南苦寒不可度，积雪连山风倒树。长淮冻绝鱼龙愁，哀鸿傍人飞不去。雪中寒日无暖光，六龙瑟缩不肯骧。老惫孤舟且复止，坚冰三尺厚于墙。
茫茫楚乡仲冬月，白屋无烟飞走绝。空林号风冰断枝，长淮无人冰照雪。冻埋钓艇不复渔，南羹未嚼淮中鱼。要须下擘澄湫水，剸取寒蛟烹腹腴。
宝刀裁花碎罗縠，带腊圆红黄染粟。枝头几日即花开，世上人情何太速。东风未转北风严，返挂铜钩不上帘。莫怪蛾眉呵素指，层檐冰碧玉纤纤。
郁城本自贰师谋，骑士拔剑犹封侯。董生明经守正直，白首区区相侯国。参差世事足嗟叹，我笑群儿较目前。可能董子之荣辱，乃在封侯得失间。
群儿鞭笞学官府，翁怜痴儿傍笑侮。翁出坐曹鞭复呵，贤于群儿能几何。儿曹相鞭以为戏，翁怒鞭人血流地。等为戏剧谁后先，我笑谓翁儿更贤。
南风霏霏麦花落，豆田漠漠初垂角。山边夜半一犂雨，田父高歌待收获。雨多萧萧蚕簇寒，蚕妇低眉忧茧单。人生多求复多怨，天工供尔良独难。
岁穷北风卷平楚，张子畏寒深闭户。叩门过我者为谁，束带出见亦良苦。俯眉谓客子勿瞋，我心善烦勿多语。天寒酒贱曷不饮，安用造谒勤如许。
入门投刺吏翩翩，我非欲见礼则然。异哉宾主两无语，客起疾走如避然。我已不恭愧昔贤，忍使涂炭朝衣冠。人生暂聚鸿集川，春风吹飞何后先。
城门抱关皆老兵，问客来早天未明。我笑老翁勿嘲讪，我愧古人百千万。道傍赫赫翁所见，寒热郡国欺乡县。人之所畏敢不畏，嗟我此翁安得慢。
东风着花花披靡，花风吹人人欲醉。老翁逢花如啜醨，强自挹酌终无味。鬭红鬭绿态千万，长笑花工夸幻事。若知空色无异观，世上何曾有桃李。
三韩使者文章公，东夷守臣亲扫宫。清严不受橐中献，万里归来两松扇。六月长安汗如洗，岂意落我怀袖里。中州翦就霜雪纨，千年淳风古箕子。
桃李成尘莺未老，梧桐未落蛩已多。杜门高卧作闲计，挟策读书如懒何。颇遭褦襶惊午梦，正坐热行官不呵。柯山大隠羲皇上，清风一榻无经过。
木奴度淮辄为枳，后皇啬之理应尔。青梅千里江南春，何时相逢车马尘。我衰病齿不能酸，微香触鼻舌生泉。想见曹瞒老狡狯，指林驻马三军前。
异时堂饮洋川酒，几唤扁舟度樊口。两山泉石多故人，送子南行一回首。蒲圻小县聊读书，当使里闾无呻吁。结束归来接台省，不应厌食武昌鱼。
荒庭雨多秋草侵，秋蛩相语秋夜深。草虫暗飞羽格磔，星河影高天淡白。骚人多怀夜不眠，老松微吟风飒然。山川浩荡何日还，晚空漫漫白露寒。
夜来人散残更月，晓陌空存旧车辙。彩灯城市已春风，寒木人家犹腊雪。强起相逢酒未醒，残膏宿火尚荧荧。归来更拂障泥锦，重约黄昏信马行。
男儿当读五车书，辍业应须盖棺日。人生事业要强学，譬彼欲耕须逮湿。李郎落落奇丈夫，美玉应须作圭璧。请将便腹包五车，汲汲讲摩如故疾。
堂堂春日跃出山，郊原草木皆清新。千红万紫各有态，正自酬酢劳精神。短篱谁家小桃李，虽复幽陋亦可人。但知痛饮莫辞病，数年幽忧难具陈。
我家外翁天下士，欲以文章付孙子。爱君丱角已食牛，属书笔下无停字。愿君饱读大父书，学到莫忧名不似。重教我辈见风流，更以余波变乡里。
长翁波涛万顷陂，少翁巉秀千寻麓。黄郎萧萧日下鹤，陈子峭峭霜中竹。秦文蒨藻舒桃李，晁论峥嵘走金玉。六公文字满人间，君欲高飞附鸿鹄。
老人不睡秋夜长，五更鼓角鸣东堂。悲蛩床下欲无语，黄叶瓦清新有霜。雁声相应江南北，斗杓欲下天中央。老人山尊有美酒，岸巾先酌一杯尝。
东方未明更五鼓，星河寥寥寒雁度。铛铛鸣铎谁家车，陌上驱牛辗霜去。北风吹面足踏冰，村南早饭天未明。年年输税洛阳城，慎莫后期官有刑。
寒蛩振翼声骚骚，夜深月影在蓬蒿。老人虽眠睫不交，愁窗人寂灯无膏。荒城鸣金睥睨高，北斗下挹江南涛。悲笳三奏老鸡号，晨光出山开泬寥。
茫茫梦泽连禾黍，断垅横冈散平楚。登高试望竟陵城，孤烟落日知何处。旧游如梦去莫挽，客愁冉冉还如故。他年若问鸿轩人，堂下蔷薇应解语。
夜霜漫屋风折竹，我乃与君在空谷。平生一衲度严寒，块守深炉体生粟。大潘借马贷监河，小潘无事仰屋歌。妻儿号寒剧雁鹅，诗书满腹将何如。
船头风声鸣万鼓，扁舟系缆沙边树。船中病客昼闭篷，睡起空江日亭午。鸡犬萧条数家县，市声已变淮南语。长年三老唤不醒，一叶波间去如舞。
窗南积雪高三尺，二更月出连窗白。炉里石瓶鸣细泉，灯前病叟搘书策。家人岁晚贮梨栗，倒榼寒醪有残滴。三杯取醉万事平，兼味重裘定何益。
人生不欲甚快意，迟速到家还一致。向来白浪涌如山，舟中呀呷几丧气。我师禅祖学不动，颇觉苍茫忘定慧。凭河不悔圣所非，君勿为笑而为戒。
西风吹屋络纬鸣，星河错落已三更。军城传警万家静，山堂含风遥夜清。云收纤月映山尽，天转北斗向江倾。舍南高林栖鹤鶂，危枝高巢雏夜惊。
秋野无人秋日白，禾黍登场风索索。豆田黄时霜已多，桑虫食叶留空柯。小蝶翩翩晚花紫，野鹑啄粟惊人起。洛阳西原君莫行，秋光处处系人情。
黄叶萧萧秋水清，田中日午村鸡鸣。场边九月禾黍熟，空原雉飞饱新谷。枣篱虫鸣村路曲，道边古坟生野菊。人稀田阔草茫茫，洛阳秋声能断肠。
闽侯贡璧琢苍玉，中有掉尾寒潭龙。惊山作春山不觉，走马献入明光宫。瑶池侍臣最先赐，惠山乳泉新破封。可得作诗酬孟简，不须载酒过扬雄。
深泥漫漫污后土，长安闭门三日雨。顽云不动风伯愁，飞电更相雷师怒。阳乌力弱不自持，天漏已宽无石补。麦蛾禾耳不足忧，当念为鱼救无禹。
大雨三日泥三尺，骏马高车行不得。我有蹇馿安敢骑，闭户高眠朝至夕。谁家高堂半夜秋，软绮轻纨换𫄨绤。朱门乐事无时无，尔自贱贫空太息。
应龙未遇风云起，仰活泥沙数尺水。彼能坐致千里泽，可怜一掬何难致。时哉未遇可奈何，一掬虽微安敢易。谁能寄语潭中鱼，相聚须臾莫相忌。
野塘积水绿可染，舍南新柳齐如剪。去冬雪好麦穗长，今日雨晴初择茧。东家馈黍西舍迎，连臂踏歌村市晚。妇骑夫荷儿扶翁，月出桥南归路远。
社南村酒白如饧，邻翁宰牛邻媪烹。插花野妇抱儿至，曳杖老翁扶背行。淋漓醉饱不知夜，裸股掣肘时欢争。去年百金易斗粟，丰岁一饮君无轻。
新见鹊衔庭树枝，黄口出巢今已飞。栗留啄椹桑叶老，科斗出畦新稻齐。田家苦作候时节，汲汲未免寒与饥。去来暴取独何者，请视七月豳人诗。
孤舟夜行秋水广，秋风满帆不摇桨。荒田寂寂无人声，水边跳鱼翻水响。河边守罾茅作屋，罾头月明人夜宿。船中客觉天未明，谁家鞭牛登陇声。
秋野苍苍秋日黄，黄蒿满田苍耳长。草虫咿咿鸣复咽，一秋雨多水满辙。渡头鸣舂村迳斜，悠悠小蝶飞豆花。逃屋无人草满家，累累秋蔓悬寒瓜。
山边白云闲不扫，庙前土马荒春草。山下松花龙甲光，东风古柏吹煖香。朝霞为裳水为佩，守庙千年老龙在。清风扫堂神暮还，山头月出溪潺潺。
山边白云闲不扫，山下松花龙甲老。东风古柏吹暖香，庙前土马荒春草。朝霞为裳水为珮，守庙千年老龙在。淸风扫堂神暮还，山头月出溪潺潺。
马周未遇虬须公，布衣落魄来新丰。一樽独酌岂无意，俗子不解知英雄。贤豪相逢自相得，一语君王见胸臆。当时岂不为人言，聋耳安能为君侧。
南山凤凰双翅垂，口不妄食腹苦饥。山前老鸢饱腐鼠，凭恃风日群游嬉。俯身视凤有骄色，凤不汝较空嗟咨。九韶一奏为君举，坐看百鸟相随飞。
寥寥野空禾黍荒，北风日夜鸣空桑。南山碧天青不极，渺渺洛水东流长。山空水寒行客少，鸿雁飞急天初霜。萧萧穷谷岁已晚，嗟我再补冬衣裳。
南山苍苍秋季月，北风如刀青石裂。山阴半夜寒欲冰，晚望高峰看新雪。白衫少年臂鹰去，暮归饮酒烹狐兔。强弓一斛尚可弯，更欲射猎穷吾年。
一亩秋蔬半成实，灶突无烟已三日。良人佣车毙车下，老妇抱子啼空室。秋风九月天已寒，饥肠不饱衣苦单。我身为吏救无术，坐视啼泣空汍澜。
洛水秋深碧如黛，乱石纵横泻鸣濑。清明见底不留尘，日射澄沙动玑贝。南山秋风已萧瑟，倒影上下迷空翠。何当载酒纵扁舟，一尺鲤鱼寒可鲙。
秋风萧萧洛川渡，水碧沙寒飞白鹭。波头伐木欲成梁，落日樵苏下山去。山头九月雪一尺，山民燃薪当襦袴。石田收薄妇子饥，岁晚苦寒安可度。
秋风萧萧吹野桑，田家黍稷初登场。雉肥兔饱鹰隼健，水落沙冷鱼龙藏。长淮烟波渺千里，怅望搔首山川长。二年薇蕨苦不饱，长安裘马多辉光。
昏鸦归栖暮天迥，新月娟娟水中影。秋声索索起桑麻，古道人归烟火静。公庭吏稀霜树老，药槛雨多幽菊盛。山家生事饱谙知，野果村醪遣朝暝。
我昨西来到昌谷，主人致酒留我宿。坐中少年美如玉，高歌清欢春夜促。还家病酒对残春，东风落花吹满屋。出无与语归闭门，安得万里驰吾足。
我昔东行花始开，我自东归花半摧。万红辞林卷风去，坐见锦绣蒙苍苔。南山朝云鸠逐妇，日暮微雨萧萧来。一春晴明苦难得，掩蔽风日知谁哉。
悠悠朝兴暮还息，官闲事少门无客。空山多阴春雨足，饥马萧萧空伏枥。文章工巧谋愈疏，颜鬓衰迟进无策。系身五斗尔自为，何用中宵空叹息。
亦知春归不可留，有情未忘宁免愁。平田茫茫芳草合，清洛不断波悠悠。伤心千里寄双泪，催老此身初白头。问舍求田未成计，青衫手板对人羞。
山民为生最易足，一身生计资山木。负薪入市得百钱，归守妻儿烹斗粟。山林未尽终不忧，衣食自足他无欲。人生谁使爱功名，万虑千思挠心腹。
骑马出门暮复归，出无所诣归对谁。妻儿具酒劝我饮，儿稚笑语傍嬉嬉。人生如此亦可乐，安用轩冕生光辉。九原可作欲谁与，鹿门庞叟真吾师。
去年四月多风雨，麦秀不实农夫苦。今年麦好风雨调，万口嗷嗷饥待哺。何事今晨还衣袷，朝日无光寒惨切。天工与物无怨尤，安用日与人为仇。
齐郎好诗风调清，语中有骨自老成。愈镵愈出当有名，朅来宣城盖为倾。文章不如金满籝，我昔曾力今乃惩。少年平步取公卿，安用学此误平生。
辉辉短景留寒光，瓦檐霜湿梧桐黄。老蛩不知秋已去，白昼啧啧空啼墙。岁云暮矣羁旅伤，块独守此天一方。床头书史谈虞唐，我言匪耄听者狂。
春风搅空如怒涛，春日寂寂在蓬蒿。衡门鸟雀舞不下，西园桃李气已娇。天边碧云空漠漠，门外荒草还迢迢。人生几何春复夏，可但白首随渔樵。
三年别我客荆州，一日长安从我游。爱君诗有春草句，使我神游黄鹤楼。江山望尔欲穿眼，见我惊嗟秋鬓短。扁舟可办吾欲东，年年五湖魂梦中。
张君所欲一壶酒，百计经营卒无有。夜来客至瓶已空，晨起欲饮还戒口。努力忍穷甘寂淡，人间万事如反手。百壶一醉有底难，造物戏谑君须受。
十月北风燕草黄，燕人马饱弓力强。虎皮裁鞍雕羽箭，射杀阴山双白狼。青毡帐高雪不湿，击鼓传觞打令急。单于半醉解貂裘，昭君独抱琵琶泣。
北风黄云卷飞沙，吹暗长安百万家。温炉对酒慎勿出，且看酒面生浮花。我为吟诗说云梦，荆江洞庭方汹涌。吟成饮君三百杯，莫学雪中馿酸哀。
长安花繁仲春月，北风倒山雨成雪。穷巷下里袴襦尽，老翁稚儿骨欲折。吾人谙事不复惊，以手扣额愿天晴。夕阳才升已复晦，积云如山那肯退。
今晨风日何佳哉，南极老人度岭来。此翁身如白玉树，已过千百大火聚。望天留之付真主，世间毒烈计已误。柯山潘子应鼓舞，与子异时从杖屦。
城头月落霜如雪，楼头五更声欲绝。捧盘出户歌一声，市楼东西人未行。北风吹衣射我餠，不忧衣单忧餠冷。业无高卑志当坚，男儿有求安得闲。
来时雪尽花初发，归去柳阴蝉乱鸣。四序风光半为客，百年飘泊一浮名。春来多病思高卧，老去违时畏后生。若有黄精换华发，敢随车马到高城。
疏散多违久自知，形骸况复病先衰。全身幸免诛三献，避世何劳赋五噫。闻说永嘉饶水石，便思轻帆向天涯。却嗟病翮伤摧甚，孤鹤高飞不得随。
桥上垂杨系马嘶，桥头船尾插青旗。船来船去知多少，桥北桥南长别离。亭上几倾行客酒，游人自唱少年辞。百年回首皆陈迹，浮世飘零亦可悲。
故人分散在天涯，九日登临独叹嗟。人世光阴催日日，乡闾时节自家家。风烟满眼临秋尽，鼓角荒城送日斜。取醉凭谁正乌帽，遣愁犹强插黄花。
木落风高砧杵伤，孤城更漏入秋长。寒生疏牖人无梦，月过中庭树有霜。报落梧桐犹陨叶，知时蟋蟀解亲床。年年多病浑无寐，静对楞严一炷香。
辉辉暖日弄游丝，风软晴云缓缓飞。残雪暗随冰笋滴，新春偷向柳梢归。可怜鬓发蹉跎老，每惜梅花取次稀。何事都城轻薄子，买欢酤酒试春衣。
紫雾氛霏阊阖开，团团明月上天来。香车百两天街晚，清跸一声仙仗回。灯隔画帘时闪烁，风穿高幕故徘徊。太平日久多闲暇，簪笏从容侍燕杯。
长街十二远相通，阊阖峨峨彩雾红。天白华灯交皓月，楼寒朱幕荡春风。车头笑语归时醉，城下传呼夜向中。自古长安多乐事，周南留滞意何穷。
出城但怪风光老，草色苍茫柳色深。烟树远浮春缥缈，风光不动日阴沉。芳郊未厌萦纡入，美酒何妨取次斟。羸马青衫亦何事，一生空负野人心。
柳萼蒙茸待放绵，樱桃新叶大如钱。深春冷落花残后，寒食朦胧月淡天。独坐每将诗作伴，遣愁安得酒如泉。伤心千里休凝望，城外东风早满船。
荡荡东风散客心，出门驱马问园林。花房待暖徐徐放，柳色随春旋旋深。城郭远来无俗客，松篁深处有幽禽。王公留壁题诗句，应许骚人尽日吟。
夜雨轻寒拂晓晴，牡丹开尽过清明。庭前落絮谁家柳，叶里新声是处莺。白发生来如有信，青春归去更无情。便当种秫长成酒，远学陶潜过此生。
薄云蔽日晚悠悠，檐雨萧萧急未收。佳树已雕今岁叶，西风还是去年秋。蹉跎不奈时惊客，牢落惟凭酒散愁。多病支离欣得睡，晚来凉气满衾裯。
急雨凄风未肯晴，墙阴先报候虫鸣。扫除暑气驱三伏，催促秋声向五更。美酒若能斟靖节，二毛偏解著潘生。醉来真有无穷意，老去何劳浪自惊。
陋巷柴门揜寂寥，一窗风雨晚萧萧。清秋渐冷尤宜懒，闲日苦长无处消。乌几青筇扶病弱，素琴黄卷伴逍遥。交朋南北音书隔，虽有芳樽谁可招。
寿阳楼下清淮水，帆去帆来何日休。浮世十年多少事，风烟依旧别离愁。楼头夜静行人绝，楼下影斜淮月秋。不道孤吟不能寐，一声羌笛怨谁舟。
浪走尘埃竟未甘，仙郎六十制潜庵。门前山色云侵坐，峰下秋光水满潭。野鹤避人巢古木，清猿乘月啸寒岩。从今不作轩裳客，多买烟霞未是贪。
苍颜华发未能甘，欲觉长年先创庵。坐久烟岚开翠壁，梦回云雨起寒潭。松风夜扫鸣琴榻，溪溜晴分种药岩。不是仙翁有仙骨，幽奇争许世人贪。
浩荡平波欲接天，天光波色远相连。风鸣雨桨初离浦，岸转青山忽对船。泽国秋高添气象，人家南去好风烟。步兵何必江东走，自有鲈鱼不值钱。
晚系孤舟古岸隈，蒹葭风定渚鸥回。山兼野色苍茫去，月向淮心晃荡来。秋色解将愁并至，年华偏与客相催。青衫手板徒劳尔，富贵功名安在哉。
烟水苍茫古岸高，危楼缥缈枕波涛。山围粉堞青屏合，桥跨长淮百舰牢。争战往年空故国，登临行客叹前朝。青旗试问谁家酒，风雨蒹葭晚渡遥。
远雁初归枫叶干，孤舟晚系岸边滩。淮声夜静凌风壮，月色秋深照客寒。疏拙功名甘阔略，飘零踪迹但悲叹。不关酒薄难成醉，自是年来少所欢。
老槐疏竹寺门幽，九月轻寒袭客裘。漠漠淮烟天际晚，萧萧山雨坐中秋。风前红叶知时落，篱下黄花对客愁。为语老僧无我笑，此生终待老林丘。
孤城淮北晚钟残，落日桥边送客鞍。物外楼台秋更豁，山深松竹晚多寒。窗风细细侵衣冷，檐雨萧萧到夜阑。佳境欲留嗟不可，尘埃踪迹但悲叹。
万艘猎猎战风桅，我亦孤舟别岸隈。漠漠晓云生木末，萧萧飞雨送帆开。消磨岁月书千卷，零落江湖酒一杯。因病得州真漫尔，功名于我亦悠哉。
西风堂下飞黄叶，病卧空床白日高。疲薾扶行孤竹杖，萧条隠几两霜毛。散花有客谈真实，烧药无人过寂寥。怪得晚来头目快，新诗秋兴苦飘飘。
隔墙泉下是东溪，细溜涓涓入我池。一部笙箫寒竹响，百年风雨古槐姿。果悬幽槛朱初熟，蔓度空墙翠欲垂。野趣转深身愈老，故应寂寞畏人知。
无地从容解郁陶，寄怀林野散尘劳。含风槐柳参天合，足雨桑麻映露高。五斗得官迷簿领，一廛何处𣃁蓬蒿。致身富贵须年少，顾我衰迟已二毛。
墙下溪流清且长，夹溪乔木雨苍苍。袅风翠果擎枝重，照水圆荷舞叶凉。蜗壳已枯黏粉壁，燕泥时落污书床。南山野客闲相过，赠我能携药满筐。
蔬圃茅斋三亩余，溪光山影动浮虚。病妻老去惟寻药，稚子年来解爱书。中散无堪心放荡，冯唐已老兴萧疏。全真养素安吾分，敢谓轩裳不我如。
莺花零乱清明日，巾褐萧条老病翁。乌鼎相亲勤煮药，素屏深坐怯当风。爱花未免呼儿摘，畏雨还成对客慵。自叹年来怨青镜，衰颜改尽少年红。
洛岸东风送马行，桥横落日半川明。天连观阁云垂地，春入山河秀满城。老去飘萍甘屏迹，兴来怀古未忘情。短歌一曲聊回首，不待悲秋白发生。
洛阳自古帝王都，百战荆榛只故墟。零乱园林遗物在，嬉游人物古风余。草迷公子障泥锦，花近佳人油壁车。漂泊强随游客辔，不辞尘土污衣裾。
相逢顾我尚童儿，二十年来鬓有丝。涕泪两家同患难，光阴一半属分离。扁舟又作江湖别，千里长悬梦寐思。何日粗酬身世了，卜邻耕钓老追随。
楚天南去水冥冥，鄂渚悠悠到几程。京洛信稀千里隔，江湖春尽一帆轻。莫辞送别青春满，会是相逢白发生。饱读诗书取卿相，不应如我老无成。
兄弟分飞各一方，老来分袂苦多伤。两行别泪江湖远，五月征车岐路长。休叹伯鸾甘寂寞，所欣杨恽好文章。北归会有相逢地，只恐尘埃发易苍。
杨柳梢头腊雪消，东风犹著晚寒骄。新年花柳传芳信，去腊星霜变斗杓。来共春烟情冉冉，洒随疏雨泪萧萧。蛾眉一闭年华改，纵有遗魂可得招。
堂下新年见草芽，惊心强起探年华。柳呈雪后青苍干，梅破风前一两花。绰约风光新物态，栽培园沼好生涯。奔驰世路吾何有，一到林塘一叹嗟。
苍茫腊雪欲成泥，又见东风上柳枝。万事过前浑是梦，百年投老只添悲。功名末路收常晚，节物惊心空自知。千里故人犹念我，书来辛苦话相思。
东风邀客入芳菲，夹径吹香李万枝。啼鸟远闻知昼静，好花相续得春迟。连樯东去淮天阔，绿野南环楚泽卑。客至会须留醉墨，主人留榜待新诗。
落日村桥涕泫然，东风匹马去翩翩。两行绿树当隋岸，一片春云限楚天。妄意致身常许国，强颜得禄废求田。幅巾会作淮南叟，白发相收一钓船。
东风三月洛阳城，倾盖相逢气倍增。看尽园花方信马，饮斜楼月更挑灯。年光飘忽双驰毂，心事萧条一老僧。酒病年来慵把笔，新文寄我苦凭陵。
苍苍老柏古南禅，袅袅修篁泮水湾。此地笑谈惟我共，百年交友得君难。已甘心向诗书老，会与身图云水闲。年少功名须力致，看君朝佩日珊珊。
家家新酒滴新醅，残岁峥嵘春欲回。霜野寂无新到雁，雪林寒有欲开梅。关河路永双横辙，天地身闲一举杯。酬答风光千点泪，怯将愁眼更登台。
南丰冢木已萧萧，犹有门人守一瓢。文彩自应传壶奥，典刑犹可想风标。纷纷但见侏儒饱，寂寂谁歌隠士招。十载敝冠弹未得，簪缨知复为谁彯。
一水悠悠断复连，卸帆终日小滩前。青旗招饮篙工醉，五两敧风贾客眠。树色远分芳草路，鸟行斜断夕阳天。渔舟惯伴危樯宿，馈我霜鳞不用钱。
东风穷巷只埃尘，谁见城南万朵新。不问主人聊一饮，为携佳客送余春。比君意气三年老，贷我疏狂一味真。醉里尚能驰马去，看君倒著接䍠巾。
吹尽纷纷桃李尘，天香国艳一翻新。正过谷雨初晴日，分得西都大半春。旧态似推新艳好，红芳不似淡妆真。嗟予久得丘园意，何日相逢一幅巾。
客子长安尘满裘，道人门馆自深幽。东风拂地千条柳，春水平池数点鸥。俯首一官真底事，倒囊三百更何求。读书挟策君知否，失性还同博塞游。
睡如饮蜜入蜂房，懒似游丝百尺长。陋巷谁过居士疾，春风正作国人狂。吟诗得瘦由无性，辟谷轻身合有方。欲饷子桑归问妇，一瓢过午尚悬墙。
望望孤城沧海边，好云深处是人烟。鸟飞山静晴秋日，水阔人闲熟稻天。旗影远摇沽酒市，棹歌归去隔村船。功名富贵非吾事，誓𣃁明山数亩田。
海上西风八月凉，乘槎亭外水茫茫。人家日暖樵渔乐，山路秋晴松柏香。隔水飞来鸿阵阔，趁潮归去橹声忙。蓬莱方丈知何处，烟浪参差在夕阳。
苍鸠呼雨屋东啼，麦穗初长燕子飞。竹里人家鸡犬静，水边官舍吏民稀。溪声夜涨寒通枕，山色朝晴翠染衣。赖有西邻好诗句，赓酬终日自忘机。
松庭日午听啼莺，帘外人稀睡老铃。已叹近秋添白发，更因多病读黄庭。江鱼未上烹难致，吴酒空斟醉易醒。好住安心莫惆怅，此身天地一浮萍。
头颅幸获免奸锋，甘分江湖老钓篷。老得一州聊自慰，相望千里与谁同。已欣台省登群俊，犹数湖湘卧病翁。诗就醉余频走笔，待观云海戏群鸿。
等闲咳唾烂成文，奏牍三千世共珍。不向人间调鼎鼐，却归天上作麒麟。侍游曲水欢何在，敷奏延英迹已陈。四辅当时曾避柱，熙宁天子属词臣。
卷中课最诗成后，枕上功名睡美余。弟子解疑常隠几，轮人能笑久观书。山林沉痼时搔首，松菊耽淫自荷锄。干世可能寻一饱，虀盐未用食无鱼。
吾甥颇似魏家舒，新罢推囚却著书。顾我独倾陶令酒，思君同鲙季鹰鲈。荒凉云物秋将老，寂寞山城谁与娱。倏忽风光行老矣，踌躇不去欲何如。
高楼乘兴独登临，搔首天涯岁暮心。带雪腊风藏泽国，犯寒春色著烟林。山川极目风光异，岁月惊怀老境侵。可是斯文天未丧，楚囚何事涕沾襟。
蹉跎流落已华颠，又见荆湖一岁迁。人怯苦寒愁日短，天收残腊放新年。园林寂历飘梅后，里巷经过爆竹前。自料知非犹得在，潜心久学卫蘧先。
老境光阴短景催，新冬又复一年回。焚香燕坐衣僧衲，煮药高眠废酒杯。处处庖厨鸣瓮缶，年年歌笑惨风埃。孟公歌舞犹须雪，未放愁眉取次开。
谋身不解免飘蓬，零落孤舟西复东。双鬓虽青应早白，病颜更醉不成红。崎岖避俗人难合，憔悴多愁疾易攻。莼菜碧鲈秋正美，步兵终欲向江东。
淮上风高寒日西，龟山岭下白云归。游人苦憾日已晚，青山自与云为期。轻舟渔子犯烟去，照水白鸥窥影飞。人间不作逍遥客，老去尘埃空满衣。
日落龟山山更清，原头啼鸟已春声。可怜山近不能到，尽日与山相对行。云里人家自来往，天边楼阁远分明。白鸥不解游客意，惊起碧烟深处横。
环堵萧然汝水隈，孤怀炯炯向谁开。青春不觉书边过，白发无端镜上来。祭灶请邻聊复尔，卖刀买犊岂难哉。故人休说封侯事，归钓江天有旧台。
相逢握手便忘形，射策天门尽弟兄。浮世有谁尊道义，青衫自笑为功名。高谈未尽胸中意，作别犹如梦后惊。半夜叩门投野寺，天寒孤月更分明。
帐额斓斑暗旧金，玉猊香重暖沈沈。秋风宫殿梧桐老，暮雨楼台帘幕深。银箭漏迟鸡唱晓，绮窗人睡昼生阴。无眠惯滴班姬泪，听尽长安夜夜砧。
零落当轩两树桐，秋来相伴一衰翁。寒枝向月空余影，陨叶知时不待风。故国山川天黯淡，美人音信雁西东。岁华节物俱寥落，满眼牢愁赖酒攻。
城外沧溟日夜流，城南山直对城楼。溪田雨足禾先熟，海树风高叶易秋。疏傅里闾询故老，秦皇车甲想东游。客心不待伤千里，槛外风烟尽是愁。
汩汩流光长远客，年年秋至是离家。孤城入夜寒更迥，霜月满天归梦赊。摵摵老桐风后叶，娟娟疏菊雨残花。茅檐布被犹无力，长走尘埃真可嗟。
飞鸿归尽燕将还，亭院深沉人倚栏。斜搭秋千寒食雨，已黄杨柳暮春寒。密球杏萼红如糁，半落梅花香未残。人世年年非旧事，感时惟有泪汍澜。
山下疏钟日夜催，城头画角五更哀。流年忽忽愁中过，世事纷纷空里来。沮溺漫高轻世节，管商空尽济时才。古来扰扰今何有，一熟黄粱梦已回。
当道朱门白昼扃，高堂歌吹久无声。古窗积雨昏残画，朽树经阴长寄生。门下老人时洒扫，旧时来客叹平生。艳姬骄马知何处，独有庭花春正荣。
白发青衫困宦游，相逢不复话封侯。少年壮气青云上，投老生涯一醉休。献璞谁怜藏美玉，恶声不至为虚舟。从来满卷新诗句，写取淮天万里秋。
沙雨初干巾褐轻，独披衰蔓步高城。天晴海上峰峦出，野暗人家灯火明。归鸟各寻芳树去，夕阳微照远村耕。登楼已恨荆州远，况复安仁白发生。
懒著青衫沉醉眠，近来沽酒困无钱。常忧送乏邻僧米，何啻寒无坐客毡。直道漫凭詹尹卜，浮生已付祖师禅。祇应居士无醒日，知有渊明种秫田。
青冥不尽海茫茫，一望蓬瀛去路长。秋信解凭诗客寄，春心长为楚魂伤。萦回四望山如画，兴废千年木已苍。直使台倾荆棘满，闻琴何用涕沾裳。
苍烟乔木古台荒，下见蓬瀛六月凉。过雨谁知非峡女，好风应是为襄王。欢来未放流年老，事去却寻陈迹伤。飘泊南游未能返，兴来回首独凄凉。
溪如圆堑木如城，鱼鸟从游信此情。啅雀踏枝飞尚袅，仰荷承雨侧还倾。弹琴废久重寻谱，种药求多旋记名。于世久判无妙策，直应归学老农耕。
迂疏怀抱独君知，杖拂亲依即我师。一句未能参妙道，数篇空复寄新诗。子方奋迅云间翮，我厌追随世上儿。安得岩坰两如志，铜瓶乌几为君携。
萧萧柳岸野风秋，虹挂前山晚雨收。回首孤城空绿树，满川斜日放归舟。年来双泪供愁尽，去去劳生几日休。试问故人思我否，梦魂犹在海边州。
高城欲去更徘徊，病眼登临强一开。风物尽为愁里景，山川疑是梦中来。此身双鬓何劳白，未老尘心可得灰。欲把烦愁付杯酒，祇应清梦待尊罍。
生涯飘泊一航轻，浩荡晴川送我行。北望山川连海远，南来风月近淮清。人家稻熟丰年满，泽国天高秋意生。惟有羁愁消不得，登临清泪落如倾。
少年居士正安禅，法是怀公门下传。已解出尘金里矿，何妨离欲火中莲。苦心参道嗟予晚，极口随机恃子怜。若许维扬傍仁里，一廛须买许行田。
萧萧晚雨向风斜，村远荒凉三四家。野色连云迷稼穑，秋声催晓起蒹葭。愁如夜月长随客，身似飞鸿不记家。极目相望何处是，海天无际落残霞。
二年海角寄东城，岁久移居亦有情。去路山川嗟我远，旧时风月为谁清。一廛受地今难继，三径怀归久欲耕。何日山林有茅屋，百年无复问功名。
紫蟹双螯荐客盘，倾来不觉酒壶干。雨多泽国蒲鱼美，秋至楚天风露寒。老去论交嗟我晚，尊前一笑忆君欢。红莲幕下无书檄，剩寄新诗满卷看。
长夏江村风日清，檐牙燕雀已生成。蝶衣晒粉花枝午，蛛网添丝屋角晴。落落疏帘邀月影，嘈嘈虚枕纳溪声。久拼两鬓如霜雪，直欲樵渔过此生。
黄帘翠幕断飞蝇，午影当轩睡未兴。枕稳海鱼镌紫石，扇凉山雪画青缯。廊阴日转雕栏树，坐冷风生玉碗冰。满案诗书尘蠹甚，故应疏懒过炎蒸。
枣径瓜畦经雨凉，白衫乌帽野人装。幽花避日房房敛，翠树含风叶叶香。养拙久拼藏姓氏，致身安事巧文章。汉庭卿相皆豪俊，不遇何妨白发郎。
蓬门久闭谢来车，畏暑尤便小阁虚。青引嫩苔留鸟篆，绿垂残叶带虫书。寒泉出井功何有，白羽邀凉计已疏。忍待西风一萧瑟，碧鲈斫鲙意何如。
老去诗书倦讨论，一樽相对尚殷勤。锻炉放荡狂中散，书阁萧条老子云。要路交亲嗟隔阔，他乡耆旧饱知闻。衰知多病头风甚，解寄新文独有君。
西风淅淅满征衣，天畔危亭面翠微。云解映山常漠漠，叶知辞树亦依依。苦饥黄鹄犹谋食，无事轻鸥得远飞。落日秋风满江汉，杖藜三叹未能归。
夜泛孤舟清洛津，宓妃轻步若为亲。清涵星汉光垂地，冷觉鱼龙气近人。镜里悲秋双鬓发，马边随客两京尘。愁心欲比东流水，滚滚无穷日日新。
蓬门鸟雀啅黄昏，归径牛羊各有群。水阔鱼龙阴后出，山空虎豹夜深闻。西来客引秦川雨，南去秋连楚泽云。唐汉废兴无处问，西风禾黍但丘坟。
落月娟娟堕半环，呕哑鸣橹转荒湾。东南地缺天连水，春夏风高浪卷山。旅食每愁村市散，近秋已觉暑衣单。自惭老病心儿女，三日离家已念还。
浩浩浑流卷白沙，中流鼓棹四无涯。喜逢山色开眉黛，愁对江云起炮车。雨足郊原丰稻菽，日斜鸥鹭满蒹葭。长年怕作扁舟客，赖有高谈一笑哗。
老怕风波见辄惊，赖逢谈笑慰危情。纵观云岭屏风合，坐见江涛镜面平。淹速人生难预计，险夷世路不须营。尘埃老作东州守，得得扁舟作此行。
山秀江清三百里，与君三宿一扁舟。饮残桑落溪云暮，卧冷桃笙楚雨秋。舟隠长江逢夹口，眼明五老立云头。几年泽国行将遍，归与亲朋说旧游。
已逢娬媚散花峡，不怕艰危道士矶。啼鸟似逢人劝酒，好山如为我开眉。风标公子鹭得意，跋扈将军风敛威。到舍将何作归遗，江山收得一囊诗。
沄沄清洛转山隈，渺渺东流不复回。轻鸟竟随青嶂去，乱波争泛夕阳来。偶惊舟楫乡心起，乍脱尘埃病眼开。疑是盱眙郭门外，月明帆席过清淮。
只合门如野叟家，市朝声利苦喧哗。但知得醉频沽酒，何处逢春不见花。暗树五更鸡报晓，晚庭三叠鼓催衙。知君宰邑端无事，吟笑何妨到暮鸦。
天光不动晚云垂，芳草初长衬马蹄。新月已生飞鸟外，落霞更在夕阳西。花开有客时携酒，门冷无车出畏泥。修禊洛滨期一醉，天津春浪绿浮堤。
流光向老惜芳菲，搔首悲歌心事违。绿野染成延昼永，辞红吹尽放春归。荆榛废苑人闲牧，风雨空城乌夜飞。断送一番桃李尽，可怜桑柘有光辉。
日烘烟柳软于丝，桃李成尘绿满枝。芳草有情随处好，落花无赖信风吹。关心伤感知何处，过眼芳菲能几时。一病春来妨痛饮，遣愁惟有强裁诗。
野岸南风百草长，沄沄汴水卷沙黄。扁舟转柁迷城市，送客追船罗酒浆。休唱阳关伤远别，所欣莼菜入新堂。宦名衰晚君无问，便得封侯鬓已苍。
日落村虚烟霭青，草根促织晚先鸣。群山衮衮望中去，新月娟娟愁里生。暗峡风云秋惨淡，高城河汉夜分明。寄书故国还羞涩，白首萧条老病婴。
洛阳宫殿锁埃尘，翠辇东还几度春。双阙晓云连太室，九门晴影动天津。地藏宝鼎宁无祲，龙护灵书固有神。游豫此时期圣主，保厘从古仗元臣。
女几山前云雨收，五更星斗转西楼。苍苍淡月关河晓，袅袅西风观阁秋。独鹤有求时饮啄，孤云无事任沉浮。可怜白发张公子，还望西山歌四愁。
露下风悲萤火流，周南羁客意悠悠。山川老去三年泪，关塞秋来万里愁。惯逐禽鱼谙异俗，每因霜月梦沧洲。一抛砚井双蓬鬓，天畔诗成独倚楼。
园门几日断行踪，新霁欣然路小通。晚萼有情开宿雨，长林尽日舞高风。后皇佳植宁无橘，鸾凤求栖亦有桐。不惜园林娱逐客，此情谁似主人翁。
樽俎相逢散百忧，虽非吾土共登楼。天边云送荆王雨，江上枫雕宋玉秋。华发不堪怀故国，清杯相与散牢愁。清谈七泽谁强健，莫学骚人赋远游。
曾上高台望翠微，重来悲叹客难期。章华苍莽寻无处，云梦逶迤寒更迟。墨客多情曾痛饮，玉箫何处弄妍词。请君点检当时事，只应朱颜非旧时。
穷腊贫家𫄨纻单，可堪过雨夜堂寒。屏除荤酒神应爽，谈笑诗书乐未闲。净境眼前无俗物，清都梦到有飞翰。鸡鸣月落纸窗白，疑是从天风驭还。
一梦西都十二年，竟陵相遇各华颠。风流家世仁人后，恺悌歌谣楚俗传。学道爱君甘淡薄，倦游嗟我久留连。自怜江上伤春眼，不待琵琶已泫然。
清晓琳宫拜谒还，驼裘犹怯夜霜寒。春生七泽苍茫外，日上三山缥缈间。投老埃尘从马后，异时班缀近龙颜。人间倚伏谁能料，一酌芳醪兴未阑。
苍苍老桧已消雪，冉冉烟芜欲鬭妍。围得青春数亩地，断将平楚一方天。春风入户如相觅，新月低窗最可怜。老子婆娑便终日，一壶春酒与周旋。
流落江湖四见春，天恩复与两朱轮。几年鱼鸟真相得，从此江山是故人。碧落已瞻新日月，故园好在旧交亲。此生已免嘲伧父，莫避北风京洛尘。
白草黄茅间瘦田，郊原残暑已萧然。泽连楚梦悲秋野，山近尧封望日天。浓绿远陂铺晚稼，幽香秋水折残莲。热行更益相如渴，怅望华陵陆子泉。
寒窗写就白云篇，客至研茶手自煎。儒佛故应同是道，诗书本是不妨禅。长松千尺巢云鹤，寒峤三更啸月猿。请以篇章为佛事，要观半偈走人天。
万里归来真得仙，七年瞻望漫悁悁。安闲旧得还丹诀，著论新成古史编。应接强颜聊复尔，是非袖手独超然。门人白首侯芭在，眷恋微官愧昔贤。
丈席他年闻至言，艰难不敢坠周旋。文词老去真何益，道妙平生薄有缘。人事眼前惟欲睡，丹经肘后更难传。清秋一室林泉好，洒扫思为杖屦先。
蔀室悠悠昏复朝，强披庄子说逍遥。四禅未到风犹梗，九转无功火不烧。学道若为调鹿马，是身不实似芭蕉。丹砂赤箭功何有，想听清言意自消。
风叶鸣窗已复朝，唤回归梦故山遥。酒壶暗淡浮尘集，药鼎青荧败叶烧。闭户独依寒蟋蟀，移床近就雨芭蕉。雪深更请安心术，长日如年未易消。
满酌聊酬菊蕊黄，登高仍在太山阳。笑谈佳节宾朋集，诗酒清欢兴味长。倦客得闲聊欲饮，老人虽醉不成狂。先生莫叹虀盐久，行见高才颖出囊。
千里垂精帝道尊，神祠近正国西门。风摇广殿松杉老，雨入修廊羽卫昏。日落狐狸号草莽，年丰父老荐鸡豚。旧游零落今谁在，尘壁苍茫字半存。
物态欣欣换旧年，收灯城市却萧然。风光欲到冰霜树，日月初回雨露天。近水远山情脉脉，碧云芳草思绵绵。酬春欲办千缸酒，洒扫花前作醉眠。
万雉春城逼绛霄，上元雕辇盛游遨。迟迟瑞日低彤伞，焯焯荣光上赭袍。云卷朱帘开彩雉，山盘玉阙枕仙鳌。长安一别将华发，溪竹山城夜寂寥。
九门灯火夜交光，罗绮风来扑面香。信马恣穿深柳巷，随身偷看隔帘妆。身居薄宦安知乐，心逐流年暗减狂。留滞山城莫嗟叹，貂蝉从古属金张。
随计当年寄玉京，一时交结尽豪英。倒觥凌乱迷筹饮，醉帽敧斜并辔行。仕路飞腾输俊杰，山城憔悴感功名。佳晨强酌清樽酒，寒竹萧萧月正明。
一梦东都白发新，天涯同是吊灵均。读书久误平生事，饮酒聊娱现在身。汉上卧龙新得雨，江边饥雁晚知春。黄髯相见应相问，为道真成泽畔人。
控带洪流古帝城，欲寻旧事半榛荆。六朝山色情终在，千古江声憾未平。设险丘陵荒蔓草，带城桑柘接新耕。十年重到无人问，独立东风一怆情。
浩浩黄流注渺漫，南山峰岭对巑岏。青灯覆地严城夜，白月当天淮上寒。酒市歌呼迷客醉，画楼灯火暗更残。扁舟老客无余事，拥褐高眠夜未阑。
去年挥汗对淮流，寒暑那知复一周。土润何妨兼伏暑，火流行看放清秋。鬓须总白难相笑，观庙俱闲好并游。只怕樽前夸酒量，一挥百盏不言休。
洛川三月鹎𫛥鸣，游絮萦空尘不惊。茸茸草色铺风软，点点杨花著水轻。何处浮云度天末，不妨微雨破春晴。江南有客增归思，怅望汀洲苹芷生。
苍颜白发老祠官，邂逅淮扬一笑欢。且可鲸吞卮满酒，行看鹗立豸拏冠。寿觞满对秋风举，生日欣逢伏暑阑。阅世祝公松柏寿，从来霜雪不能寒。
放逐江湖一钓舟，萧条故国又逢秋。炎凉始信来如旧，岁月相催逝不留。日落千蛩喧户牖，风高一雁下汀洲。地无积潦蟾华好，谁买新醪作夜游。
拥庭晴雪照高堂，卧病悠悠废举觞。肺疾仅同园令渴，齿伤不为幼舆狂。交飞翠斝知谁醉，独嗅乌巾认旧香。惟有烹茶心未厌，故知淡泊味能长。
旅枕无眠客梦劳，五更旁舍一鸡号。汴淮水阔浮梁小，城郭霜晴宝塔高。梅锁冷香通雀啄，水翻新绿出渔篙。君恩许作还乡客，肯对江蓠赋广骚。
微春已动陈根绿，晴日初流大泽澌。客路苦寒惟饮酒，老年便暖屡添衣。霜林背日梅迟拆，冰渚知春雁早飞。江上三年陈迹在，年年穿竹折梅时。
浮梁淮面欲飞腾，金碧浮屠间玉层。古岸萧条风卷雪，长河咽绝水浮冰。留连淮汴残年客，蹭蹬尘埃一老僧。闻道都梁梅未拆，可随桃李畏严凝。
南山春雪冻云凝，暗火青灯急霰声。栗烈残年新庆雪，玻璃美酒旧知名。饥肠未惯犹空吼，冻脸何知辄妄赪。隠忍且须留一榼，晴明待作探梅行。
峰高冻雪埋苍玉，河静黄沙咽浊流。嗟我残年为远客，烦君双榼散羁愁。屠苏御岁将传盏，彩胜宜春欲插头。痛饮须知谋日富，无田何用庆来麰。
铁锁沉渊谁敢干，塔中古佛澹无言。岁穷故里何时到，舟泊危亭尽日闲。博士虀盐稀把酒，腐儒冰葛惯冲寒。篮舆未怯浮梁险，兴发犹能走马鞍。
久客益知行路难，镜中双鬓不须看。山川积雪坚冰地，舟楫长淮古汳间。馈费主人勤俗礼，书来故里劝加餐。北归渐踏尘埃道，尽日危亭且看山。
别都制度拟王畿，双阙岧峣望太微。万乘旗常难望幸，九天楼观自相辉。百年龙虎兴王气，万雉金汤却敌威。一梦江南尚淹泊，风尘似欲变征衣。
高楼南望一伤神，霭霭东风万里春。地阔山川围白日，天低观阙近浮云。惊心鸟语知时好，照眼花枝着意新。不是莼羹胜羊酪，素衣真怕洛阳尘。
老人杖履一茅亭，花谢西园不复扃。翠被一方都盖覆，红妆数子尚娉婷。可怜莺蝶狂都歇，颇觉风云意有营。闻说陂田雨三尺，远城酾水种春秔。
结茅亭下小池新，积雨通沟滟晚春。风掠尘埃出明镜，影吞林木卧青云。泥中苹藻生无数，江上䴔䴖坐得闻。太液渐台深斗极，乘闲杖履得相亲。
晚田既废麦初耕，冠盖侵星独出城。但见饥寒号岁晚，不闻箫鼓赛秋成。仓无农父千斯庆，税比周人什一轻。抚字从来须守令，莫辜圣世念疲氓。
荦确山行穿翠微，石云秋露湿秋衣。朦胧小睡还成梦，讽咏新诗且疗饥。千里归来人事改，四年辛苦旧容非。祇应亭下青云盖，依旧苍腰耸十围。
乃翁风节老弥坚，嗣子清修学有传。为爱诗书贤事业，肯羞葛练拙包缠。经年上国劳归梦，一棹寒流放去船。饱读陈编勤笔砚，书来寄我好文编。
将军戈甲从天下，丞相旌旗匝地来。堪笑怒螳犹强臂，不知蛰户欲惊雷。咄嗟武相深冤洗，指顾山东逆境开。吏部声名千古在，段碑何处卧苍苔。
欲携佳客燕高堂，园馆春风又作狂。犹挟冰霜余意气，未分桃李好风光。青山无赖藏云岫，流水生波滟野塘。不饮何妨还燕坐，闭门扫地独焚香。
堂下蔷薇亲灌溉，辛勤才见一春花。时如转毂无停轨，客似飞鸿不定家。一岁相邀伴寂寞，明年谁复对芳华。驱车又向黄州去，风月相望一叹嗟。
临汝城中春雪消，望嵩楼上对岧峣。已披氛雾呈孤秀，未许春寒上泬寥。子晋玉笙如不隔，浮丘仙袂欲相招。便思唤客同清赏，苦畏春风入敝貂。
东归已过春风岭，度尽千山路渐平。人事水泡能几日，流光驹隙却堪惊。居人落落多新屋，行店依依认旧程。世事饱谙身已老，区区来往笑浮生。
津亭把酒燕西东，无复余花一点红。农事一春荒积雨，长淮千里驾东风。休谈世事循环外，且寄骚愁醉眼中。船鼓已鸣篙缆起，客行何事亦匆匆。
江南宿草一荒丘，试读遗编涕不收。不践前人旧行迹，独惊斯世擅风流。一尊华发江边客，万里黄茅岭外州。虎豹磨牙九关邃，重华可诉且南游。
灵祠孤绝压城头，下瞰清濠一曲流。尽日风埃昏几席，有时箫鼓祭春秋。西瞻太昊祠千树，北望封君土一丘。旅客登临一长望，春心容易起骚愁。
杨君冢木已萧萧，笔墨遗文久寂寥。堕泪交亲悲宿草，长饥奴仆守空瓢。平生好事谁能继，后世高名骨已消。欲酌一杯浇墓隧，遗魂楚些倘能招。
欲知老子居陈事，古寺萧条屋数楹。幸免绝粮惭孔圣，更无环堵羡渊明。参差拙句何曾是，宠辱浮云无可惊。断送光阴须美酒，惟应此事费经营。
浮生已老付悠悠，未免饥寒目下忧。全仗黄庭能却老，那堪白发更悲秋。所欣耳界常清浄，渐放心君得自由。垒块苦消消未尽，每逢风月亦闲愁。
衰疲坐甑极蒸嘘，念子柯山守旧庐。卢叟今无僧送米，董生时有吏征租。上书自荐心应耻，扶策躬耕计未疏。虎豹九关今肃穆，王门行看曳长裾。
云间赵盾益可畏，渊底武侯方熟眠。若无一雨为施泽，直恐三伏便欲然。算商酤酒有底急，束带坐曹真欲颠。平生不解作热客，且复饱食窥陈编。
为忆田园便拂衣，休官退勇似君稀。尘埃摆脱青衫去，闾里惊嗟白发稀。南亩稻粱仍岁熟，旧山芝术入秋肥。百年从此皆闲日，寄语人间浪是非。
身如客雁寄汀洲，北望休登王粲楼。残雪朔风惊岁晚，早梅新柳动春愁。免遭斤斧甘无用，敢向波涛较善游。奔走尘埃欲归去，勒移恐作故山羞。
孤城芳树碧层层，村落黄昏只见灯。回首事如前夕梦，出门心似下山僧。仕求行道时难偶，意欲谋闲力不能。寄语东皋多酿酒，待予归日解行縢。
荒凉官舍对淮流，樽酒相逢为少留。夹道老椿鸦哺子，隔墙荒草牧呼牛。渡头人散前村市，天际帆来何处舟。自古诗人最多感，新篇应解写骚愁。
三年淮海飘萍客，今日亭边再舣舟。人似垂杨随日老，事如流水几时休。闲于万事常难得，仕以为生最拙谋。此世定知犹几至，遑遑奔走欲何求。
楼上鸣钟门夜扃，风檐送雨入疏櫺。老僧坐睡依深壁，童子持经守暗灯。千里尘埃长旅泊，五年忧患困侵凌。谁知避世天然子，一见禅翁便服膺。
黄尘满道客衣穿，古寺荒凉暂息肩。倦体收来便稳榻，汗颜濯去快寒泉。野僧治饭挑蔬至，童子携茶对客煎。夜久月高风铎响，木鱼呼觉五更眠。
夫子才豪官尚卑，穷城冷落有谁知。莫嫌五斗纡高兴，且与青山赋好诗。得失可齐陶令酒，功名休问蜀庄蓍。三年流落甘忧患，一笑何当慰别离。
年来万事付禅宗，两鬓虽青心已翁。欲借一廛希许子，更将五斗继无功。春来行乐君应厌，老去裁诗我未工。闻道琅邪山色好，为题新句寄清风。
知时避就物之难，千里萧萧振羽翰。水国稻收朝食乏，海天霜重夜飞寒。烟云秋去南山暖，风日春归朔野宽。九万腾凌那可测，弋人矰缴漫多端。
南国柳黄莺未知，人情何事憾春迟。雪抽宿麦晴来叶，雨长枯榆烧后枝。载酒有谁寻寂寞，受薪只合学支离。近知壁观安心法，亦拟平治不作诗。
杖藜萧飒对云沙，白首逢春只叹嗟。身老易伤千里目，眼惊还见一年花。地平旷野连云直，天带清淮向海斜。尚有风光供醉笔，我生诗酒是生涯。
年年庭下梧桐叶，长为骚人先报秋。已惊岁月悲霜鬓，更望山川歌四愁。浮生百感漫自苦，一醉万虑同时休。瀛洲仙客莫惆怅，直泛三山烟浪舟。
少年相见已蹉跎，千里分携可奈何。世路险艰知子少，人间忧患属予多。二年穷巷山阳客，一棹清风颍水波。我为离居感身世，援琴西望独悲歌。
杖藜携手踏青苔，潇洒池亭为客开。柳色渐经秋雨暗，荷香时与好风来。斜阳似欲妆诗句，新月邀将入酒杯。身世已甘长寂寞，忘形赖有子徘徊。
袅袅危楼百尺梯，秋风有客独攀跻。路穷流水远更远，目断夕阳西复西。帘卷似迎轻燕入，柳深时有暗蝉嘶。洞庭落叶悲骚客，鹎𫛥何劳着意啼。
西来秋兴日萧条，昨夜新霜缉缊袍。开遍菊花残蕊尽，落余寒水旧痕高。萧萧官树皆黄叶，处处村旗有浊醪。老补一官西入洛，幸闻山水颇风骚。
落泊云随宿雨开，西风似与早寒催。晓天雁起平沙去，霜岸风鸣败叶来。扰扰劳生移岁月，纷纷过眼旋尘埃。求田问舍真良策，功业应须与命偕。
驱车继日未知劳，翠霭岚光下褐袍。日暖峰峦开少室，雪余松柏近嵩高。山行岁晚风霜苦，地势西来气象豪。胜事欲歌纷满目，烟霞深处欲诛茅。
自煮新酥笼旋开，秦霜犹污紫梨腮。旧园歌舞唐宫废，灌顶醍醐佛国来。寄我远传千里意，憾君不举百分杯。西来新味饶乡思，淮蟹湖鱼几日回。
洛川北岸锦屏西，竹树萧萧面翠微。风月有情常似旧，山川信美不如归。文章送老甘无用，鱼鸟从游久息机。寄语长安倦游客，年来何事素书稀。
清洛东流去不还，汉唐遗事有无间。庙荒古木连空谷，宫废春芜入乱山。南陌絮飞人寂寂，空城花落鸟关关。登临几度游人老，又对东风鬓欲斑。
萧王积甲事空传，子晋吹笙去不还。千里荒芜山色在，百年兴废水声间。雉飞陇麦新耕地，花落丛祠旧战关。旅宦远游仍吊古，苦无樽酒奈愁颜。
官闲不觉簿书劳，一簟清风午枕高。静拂小屏图女几，就书新竹记离骚。城空鬭雉孤飞健，柳暗雏莺学语娇。东县官曹谁过我，欲沽村酒具山庖。
长安王气已消磨，吊古遗墟恨怆多。宫殿成尘新草木，丘陵无主故山河。雨余耕陇寻遗宝，夜静溪泉响细波。才子已销泉下骨，百年独讽旧时歌。
雨锁山川昼不开，洛波一夕涨如催。西来势蹴诸山动，东转声包厚地回。一片晓光吴阵甲，万桴南响会稽雷。何人共此乘桴志，直到蓬瀛亦壮哉。
玉仗无踪辇路摧，旧名犹得榜高台。月斜晓树鸣鹎𫛥，日暖春芜放雉媒。清洛夜声萦谷转，锦屏晴色照人来。凄凉满眼兴亡恨，谁是芜城作赋才。
张翰飘然欲鲙鲈，周南久客意何如。风悲故国荆榛地，日落空城雉兔墟。明月捣衣闻洛杵，故人凭雁寄南书。旅歌辛苦空弹铗，谁念朝盘未食鱼。
东望川原拱别都，汉唐冠盖已丘墟。地横嵩少雄中夏，天险轘辕困万夫。宫殿荒凉兴废恨，山河惨淡战争余。登临不见淮南道，只有风尘满客裾。
乘云飞去不辞家，女几荒祠一迳斜。溪入乱云鸣珮玦，树蟠苍石老龙蛇。夜寒玉镜悬清月，天碧霓衣曳彩霞。陵谷易迁尘骨老，衰颜更欲服丹砂。
天倚冈峦翠万重，倚楼搔首更书空。莓苔古屋荒秋雨，草木空山起夜风。汉帛北来邀塞雁，楚招南望忆江枫。尘埃流落悲生事，白发年来拟见攻。
满目凄凉供客愁，断霞残照想沧洲。风云萧瑟三川夜，星斗纵横万壑秋。骑省衰迟空作赋，荆蛮留滞感登楼。迷魂不待巫阳些，自有骚词继远游。
故苑芳华路已迷，连昌宫阙露沾衣。繁华冠盖当时事，战伐山河万古悲。野色苍凉新雨地，秋声萧瑟夕阳枝。尘埃未有东归计，天畔登临且赋诗。
十万全师一战擒，谷盘苍硖路幽深。凄凉今古兴亡事，辽阔英雄割据心。涨洛暮连诸谷雨，秋云低抱半山阴。文皇功业今何处，磨灭荒碑蔓草侵。
归马骎骎不受鞭，晚霞如画照晴川。萧疏黄叶孤舟岸，零落秋云断雁天。临水登山悲楚客，烹鸡酌酒爱诸仙。任从老逐霜毛至，莫遣愁来玉盏边。
萧萧霜鬓独惊秋，病眼天边暮倚楼。已老冯唐犹不遇，思归庾信正多愁。溪通积雨流方壮，山入重云翠未休。一梦淮南经岁别，菊林还向洛阳浮。
衙鼓冬冬送夕阳，经时无客上高堂。渊明柳老秋多雨，子敬毡寒夜有霜。山树叶稀晴摘果，斋炉灰煖晓焚香。经纶自有英雄在，闲散须教属漫郎。
修竹高槐交映门，公居潇洒近山云。醉眠多似陶彭泽，官况贫于郑广文。秋菊捣尘供晓饵，寒松收子和香焚。经年门巷无车马，只有清风伴此君。
霜菊娟娟尚有花，萧条厅树暮啼鸦。万竿修竹开侯府，十里青山隠相家。麋鹿并游谙野性，诗书相对是生涯。冷官自有贫中乐，敢向朱门肉食夸。
北风吹雁去翩翩，流滞周南又一年。田为岁荒陶令秫，酒无人乞广文钱。香笼钵水清晨咒，坐暖蒲团后夜禅。更谢晴明好山色，数峰残雪在檐前。
笔床茶灶素围屏，潇洒幽斋灯火明。木落风霜初十月，坐寒星斗欲三更。消磨永夜书盈案，分付闲愁酒满觥。干世愈疏身渐老，官闲何苦厌山城。
万戟高攒女几晴，卷帘初见雪峥嵘。光迎晓日峰千叠，气入阴风夜五更。晴色北临秦甸白，寒威东抱洛阳清。坐看沟壑承余泽，付与春田次第耕。
墟庙无人吊毁垣，故桥遗址至今存。侵波野岸生新草，啮石老沙留旧痕。金殿有基藏兔穴，玉舆无路半樵村。甘棠古道轮蹄断，落日空山暮雨昏。
萧萧空谷隠山云，渡水人归何处村。樵迳雪迷唐苑路，鸟声寒集汉祠门。公堂吏散惟修竹，近岭林疏见饮猿。客坐无毡君莫笑，陶潜亦有酒盈樽。
朝市推迁不复还，暮云平野水潺潺。山川寂寞繁华后，都邑萧条鱼鸟闲。鹤柱千年无故老，仙棋一局换人间。兴亡今古知何极，莫向雍琴妄惨颜。
平生嗜酒爱离骚，痛饮须知属我曹。仕宦低回要斗粟，功名迂阔欲霜毛。直须减省樽罍费，莫厌沉迷簿领劳。醉吐相茵君勿恃，邴公遗事久寥寥。
痛饮淋漓半夜醒，披衣坐待晓窗明。风松一夕清无限，罏火三更暖有情。孤阁鸣钟天黯惨，寒山戴雪晚峥嵘。年来渐向深杯怯，强学刘伶欲解酲。
北风万木正苍苍，独占新春第一芳。调鼎自期终有实，论花天下更无香。月娥服御无非素，玉女精神不尚妆。洛岸苦寒相见晚，晓来魂梦到江乡。
邕南亭障久消兵，莫厌扁舟万里行。岭外山川从古秀，幕中谈笑属时平。天连涨海鹏飞近，风卷孤城飓母生。勿为跕鸢思款段，古来男子重功名。
漠漠重云向晚低，腊寒新去有余威。风捎檐滴难开幌，润引炉香易着衣。把酒自倾金错落，探春谁污锦障泥。山城冷落无歌舞，只有芳醪取次携。
溪树昏昏锁暮云，晚山愁黛对含颦。不甘小雪犹妨暖，长恨闲阴每占春。宝带金貂侯第客，钿车珂马帝京尘。王城自古繁华地，回首高歌怅望频。
阴阴画幕映雕栏，一缕微香宝篆残。寒食园林三月近，落花风雨五更寒。筝调宝柱弦初稳，酒满金壶饮未干。明日踏青郊外去，绿杨门巷系雕鞍。
控扼兵屯事已辽，倾敧遗堞隠蓬蒿。春芜满野牛羊散，秋稼连云雉兔骄。苔卧断碑昏故刻，雨飘残枿带余烧。人间兴废知何极，莫谓荆榛便寂寥。
东池暮春风景妍，汩汩浅渠鸣细泉。菖蒲绕堤青似剑，荷叶出水大如钱。蔷薇着花方未已，杨柳飞絮任飘然。邻翁芍药正足雨，预计开时须醉眠。
牡丹开过解秋千，鹎𫛥鸣时三月天。尽日好风吹絮雪，一池春水泛莲钱。溪边蒲笋供朝饭，堂上图书伴昼眠。端坐穷城何所得，只收风月入新篇。
邮亭结束问残更，斜月西南鸡未鸣。草草劳人常少睡，绵绵远道苦无情。田家稔熟人情好，野路雨余秋气清。老得一州藏拙去，鹓鸾台阁尽豪英。
从我奔驰走四方，清贫殊不厌糟糠。黔娄环堵贫常醉，寿母高堂老亦康。夷险百为吾有命，穷通一意子真刚。今年生日心无事，好为儿孙举寿觞。
襄王坐上微词客，子建车前步水妃。瞥过低鬟流盼处，争先含笑独来时。东边日下终无雨，阙上书时合有碑。肠断吴王烟水国，扁舟何日逐鸱夷。
平淡春云捧额浮，秋光剑戟近人流。无肠可断方为憾，有药能治不是愁。可待挑琴知有术，未传驱豆更无谋。遥知添得春窗梦，尤在樽前烛下羞。
十首新诗换牡丹，故邀春色入深山。御袍黄粉天然薄，醉脸胭脂分外殷。开晚东君留意厚，落迟晴昼伴春闲。狂来满插乌纱帽，未拟尊前感鬓斑。
冉冉东风万柳丝，啼莺常自与春期。妆残玉枕朝醒后，绣倦纱窗昼梦时。文羽自奇非谷隠，好音应合有人知。风流潘令多才思，为尔春来几首诗。
微云护日晓阴阴，春去余芳尚可寻。诗倚醉豪连卷写，酒逢勍敌百分斟。山光左右双屏画，雨脚峥嵘万羽林。沙路晚晴归马疾，一梳新月上烟岑。
急雨凄风未肯归，三川烟树远凄迷。泻山涨潦千霆怒，到地重云万幕低。扰扰泥涂同野鹜，萧萧昏晓听邻鸡。为君一借扶摇便，静扫平郊散马蹄。
断送春光酒万壶，敢辞羸马为君驱。桑田日暖鸠呼妇，杨柳叶深莺哺雏。诗冷有情寻水石，年丰无盗起萑蒲。河阳潘令风骚客，醉倒樽前许我无。
溪清山秀隠神仙，乘鹿真人去几年。天地壶中无客到，方书肘后有谁传。秦皇采药迷蓬岛，汉武烧金得紫烟。真境寥寥在何处，未容尘世妄攀缘。
强读诗书叹白头，一官飘泊寄东周。匏瓜有系身难去，人足无音境更幽。晚接贤豪宽病思，老将文字写离忧。相思一夕亲谈笑，梦断云山相对愁。
瑜珥瑶环豁眼明，碧梧翠竹照人清。同车汲黯今难忮，挟弹潘郎旧有名。自是风流袭家世，行看谈笑取公卿。尘埃落魄谁如我，一事无成白发生。
舍北参天乔木长，依凭清荫护高堂。鸟啼杳杳重阴合，风到翩翩翠叶凉。已许孤高凌夏日，不妨坚老要秋霜。投身麋鹿无人地，非尔烦忧未易忘。
谁道清贫守冷官，绕家十万翠琅玕。直应流水深相与，不待清风已自寒。学得凤鸣真自许，化成龙去不终蟠。知君何世无来者，可是王郎独与欢。
诗书老去信无功，偷得闲官许养慵。山影当庭初转日，水声穿竹自来风。晚催萱蕊昏还敛，日射榴房午更红。览物赋诗成底事，萧萧双鬓欲衰翁。
重云卷雨过山来，遍洒中田到晓回。错落晴山移斗极，阴森暗峡宿风雷。佳人夜夜齐纨恨，骚客年年鹎𫛥哀。欲见清秋近消息，月明白露湿苍苔。
两逢至日惊身老，远寄周南览物悲。佳节风烟长惨惨，他乡人物自熙熙。荆榛崤渑秦关破，草树芳华隋苑隳。怅望高歌一回首，兹辰尊酒莫相违。
一卧孤村两见冬，独搔华发思无穷。荒山极目漫汗雪，老树当庭昼夜风。佳节妻儿具樽酒，茅斋斟酌慰愁翁。未央晓贺瞻天冕，正在炉烟缥缈中。
原北荒城旧谷州，文皇功业莽悠悠。天戈挥去开东夏，金甲归来献二囚。想像英姿辉日月，苍茫故国委林丘。山川惨惨空回首，落日悲风蔓草秋。
谋臣何处不知名，谁与留侯敢抗衡。筹下兴亡分楚汉，幄中谈笑走韩彭。惧诛老将争枭首，高卧成功更养生。戡乱直须希世哲，乘时儿女漫纵横。
少年词笔动时人，末俗文章久失真。独爱诗篇超物象，祇应山水与精神。清溪水拱荒凉宅，幽谷花开寂寞春。天上玉楼终恍惚，人间遗事已埃尘。
欲问兴亡已惨颜，桑田沧海变人间。无情野水青春在，不动南山白日闲。伐木清溪寒剥啄，鸣禽高柳晓缗蛮。蛾眉皓齿终黄土，谁道仙宫有使还。
饮冷寒中不自知，故应病骨易尪羸。老人素懒何妨病，太守兼容得自私。雨汗欺风元自湿，火云挟日故行迟。江楼清绝真孤负，正是斋居禁酒时。
宋玉台前官树林，十年孤客独沾襟。白头青鬓隔存殁，落日断霞无古今。暮云梁苑雁鹜暗，久泛吴船江海深。阅世悲欢嗟老眼，呼儿取酒十分斟。
冲泥我马僵欲仆，空村落日不逢人。开门野寺净如扫，迎客老僧闲更真。佛案青黄园果细，斋厨汲洗野蔬频。年来到处无余念，静对同龛金色身。
东行十日何所有，衰草白茅梁宋陂。大风官树吹半折，欲雨野云垂不飞。十年所遇半陈迹，千里独愁怀所思。他日江湖片帆去，白头青镜久相期。
青衫得禄苦不足，白发生头颇有余。赋就相如犹涤器，诗成贾岛独骑馿。先生五斗不挂眼，漫郎一官聊读书。自古好贤惭好色，何人朝夕驾于株。
雨昏古岸断人迹，天黑孤城闭水关。灯火樽前初拥膝，风云淮上欲移山。避人鱼鸟那足怪，吹浪蛟龙不自闲。便使乘桴亦何事，沧波岁晚合知还。
净名居士本非病，五禽先生能养身。家人但讶少林观，乡里不知颜子贫。身内固知精是药，人间惟有道通神。喜闻渐离乌皮几，花气晴来欲逼人。
南邻隠士龙虎鼎，东寺比丘坚密身。欲知十室有信处，顾此两贤非世人。战胜天魔初起定，宝成丹灶不妨贫。何时共此闲居士，紫领长衫乐社神。
平生邺下曹公子，家世风流合有文。横槊尚传瞒相国，紫髯不是画将军。诏书宽大民何怨，刺史威严吏合勤。好作楚词更下俚，云中一降武夷君。
吴衣厌拂洛阳尘，梦寐一樽淮海滨。每愿脱巾常漉酒，况逢投辖苦留宾。苍龙挂斗寒垂夜，翡翠浮花暖作春。上界高真足官府，追随却属散仙人。
麻田老仙身驭风，万里一息如飞蓬。行穷山川出天外，阅尽世界归壶中。经过卖药勾漏客，乡里高年南极翁。我亦有心游八极，从公一借葛陂龙。
年芳经雨能几许，客愁得暖不肯融。眼看乳燕行已哺，手种小桃随分红。世情付睡莫泾渭，物态逢春无异同。清时赖是未禁酒，须惜红紫转头空。
爱酒苦无阿堵物，寻春奈有主人家。未容黄蜂酿成蜜，已怕恶雨不容花。云间明月无可揽，海中蟠桃良未涯。浮名误人不得脱，黑发减来那得加。
继圣文明举旧章，儒宫传跸驻胶庠。地疑阙里弦歌宅，经奏周书隶古行。遣子东夷思入学，受成西旅伫来王。鲁侯在泮犹歌诵，盛事须刊孔子堂。
功名富贵付悠悠，高卧山城又过秋。燕坐香灯为静侣，闲行麋鹿是同游。青黄草木新霜过，潇洒溪山夜雨收。回首十年梁苑客，枉教白却少年头。
州贫须惜尊罍费，俗陋兼无妓乐名。幸有蒲团供燕坐，不妨藜杖助闲行。看炊香稻供斋饭，自采寒蔬试野羹。身外无营内无事，近来心气尽和平。
青衫居士断荤血，一榻萧然如在山。堂下黄花惊岁晚，尊中绿酒觉官闲。胸中已了一事大，镜里莫惊两鬓斑。我亦久怀伊洛兴，烦君先为卜禅关。
东皇无处著繁华，亦复分张到我家。他日老苍悲败枿，今晨嫩绿出新芽。秃翁承弁纤纤发，村妇萦鬟草草花。桃李蹊中人绝迹，绿阴门巷正藏鸦。
三日春风尘涨天，沟泥愁污破鞍鞯。扫门静闭无来客，隠几深居学坐禅。薄雨掠尘时点点，细蟾窥夜独娟娟。都人解与残春竞，半在西池听管弦。
与君骑竹即同游，抱子相看发已秋。莫惜往来勤马足，未须容易转船头。君方搜句窗间岫，我已悬情天际舟。抱椠石渠无所欲，劳君时致管城侯。
久厌衣冠尘土浸，赐休何苦马骎骎。穷冬积雪春不雨，昨日残红今绿阴。却扫不知门外事，安禅深得静中心。读书陶令非求解，禁酒扬雄不待箴。
圣朝无复用舟师，戏遣艨艟插戟枝。沸浪有声黄帽动，春风无力彩旗垂。不胜杯酌宁辞醉，传语风光共此嬉。远比永和真继轨，临摹茧纸看他时。
春晚余芳尚可寻，晴雷沙岸走车音。苑分广乐和声度，池受晴天倒影深。席上宫花辉御醴，坐中琼树间瑶林。归人自畏严城鼓，却望桥西日未沉。
十年不复上天津，闲却西都几度春。里巷梦中迷向背，山河句里见精神。艺成斧凿真须弃，学富篇章自不贫。莫倚咏儿兼赠妇，须知渐与老为邻。
他日东坡誉子文，澜翻健笔欲凌云。决科正尔真余事，射策如何但报闻。诡御获禽虽可鄙，挽弓射叶亦徒勤。莫辞更拟相如作，寂寞思玄未放君。
塞上寒羊剪毡毛，软于春絮腻于膏。虀盐倦客愁无褐，诗礼将军许赠袍。雅服何妨冠苏帽，瘦腰兼称束郿绦。想公封寄应多憾，不挂长身衬佩刀。
离骚仅得比痛饮，旨酒何曾废善言。因病细斟尤有味，无人独酌亦成欢。何须巾漉醅浮螘，不待杯邀月入樽。但看井眉瓶作土，鸱夷仍自稳随轩。
千里猗猗谁取将，忽惊颜色照文房。每怜坠露时施泽，更许光风为泛香。独秀已先梁苑草，托根宁复楚天霜。坐令黄菊羞粗俗，只合萧条篱下芳。
衰疲久厌五更朝，每愧冥鸿在泬寥。顾我尘冠雕旧鬓，爱君山桂长新条。文词画虎工逾拙，世味春冰老益消。只欲归依香火社，高堂时听法音潮。
拜揖清光咫尺间，雕舆欲动更移班。蓬莱不动鳌头稳，阊阖未开天上闲。老去一官羞简策，春来归梦满淮山。自惭衰病独随俗，醉逐游人月下还。
刺举威寒江国东，自惭多病幸优容。喜来丈室谈何妙，往拜高轩愿莫从。宛水春生初绉縠，钟山雪尽见蟠龙。新年强起寻芳物，零落宫梅白一重。
晴窗浴罢试春衣，芳草江南三月时。阴合园林禽语乐，风和庭院絮飞迟。漫郎官事只画诺，骚客生涯惟赋诗。极目江天已多恨，何须木落长年悲。
江乡长夏亢阳骄，太息秋原稻穗焦。暑气暮收秦地火，雨声秋响浙江潮。夜斋凉送檐间滴，晓枕清闻竹上飘。椒醑礼神惭德薄，圣朝当宁四时调。
一行为吏百事废，幸此村州终日闲。莫疑虎兕率旷野，正见虎豹守天关。栊帘昼静燕已去，陂泽风高雁欲还。老见功名真戏事，恼人何苦鬓毛斑。
空山岑寂何所有，晚菊芙蓉相对幽。伴我悠悠过闲日，怜渠灼灼媚穷秋。清香但欲持供佛，醉舞何妨插满头。此生萍梗难前料，知复明年相见不。
为问里闾何蹀躞，上元楚俗习张灯。新春此时最佳处，独我坐曹如定僧。霜林梦泽苍茫野，烟草江边寂寞城。小饮未能来唤藁，双眸终日冷如冰。
独化陶钧运圣谟，八方寥廓入雄图。将军已勒边山颂，博士初修玉检书。西望忽惊新石阙，东来不是旧金舆。编年谁秉丹青笔，流落周南一腐儒。
三百年成玉鼎丹，缟帷惊变紫宸班。遗弓有泪哀何及，嘶马无踪去不还。霜露无情金阙暗，山川常在石麟闲。青衫曾赐当年桂，欲附龙髯不可攀。
风霆武略走夷蛮，云汉文章著不刊。万世基扃传夏启，百年威德畏轩辕。月游渭水仪空在，舞罢西陵泪未干。肠断反虞歌彻后，满山松柏夜霜寒。
坐安民物由修己，默合神明为至公。他日已占怀月梦，后来方信补天功。四时化育坤无事，六合清明日正中。九载忧勤已陈迹，空留双阙对青嵩。
晚生长恨老成空，犹及风流正始中。经国谋猷号名相，传家正直似先公。回天巨力章犹在，拯溺深言老更忠。谁念人心吊邦国，新阡客泣白杨风。
潇湘卧病吊累沉，赐诏君王用意深。多士方怀宣父日，苍生竟失傅岩霖。毡裘他日瞻吾父，丹扆何人附旧箴。白首门生恩未报，悲词空想薤歌音。
风流正始久无声，颇复因公到后生。千里族人分俸禄，百年乡党守题评。青云脱屣乌台峻，白首含香画省清。但得将军桃李在，宁须公相写铭旌。
青衫献赋逢知己，白首耽书还误身。名著道山传故事，政行两郡泣遗民。文成典午群疑泮，诗和少陵佳句新。叹息苦身成底事，湖坟宿草已愁人。
异时轻士老才良，况复程能翰墨场。酒里浮沈真得计，生涯落魄定何亡。德尊故社江山永，文付诸孙虎豹章。环堵如今空五柳，萧然风物似紫桑。
几年林下远埃尘，儒雅风流谁与邻。笔尾病来犹壮健，诗情老去更清新。幽斋昔日琴书换，新冢东风草木春。怀想只疑高兴在，一吟遗句泪沾巾。
莫叹匆匆襆被行，赖逢数子美如英。已看明月同为客，应犯初寒复入城。白日有书追睡思，青灯无梦听秋声。直无剔甲逍遥地，几日疑公太瘦生。
天街落日走鸣珂，咫尺衡门不许过。催去据鞍犹鹤望，争观夹道已云罗。奏篇定有凌云赋，招隠今无扣角歌。最苦清秋孤美睡，通宵三问夜如何。
回首登高行复冬，后时只合叹龙钟。愁须白酒来酣战，诗为黄花吊不逢。十日飞腾过眼疾，万签甲乙定谁从。共应浄扫氍毹榻，深炷炉香午睡浓。
昔遇晁公淮水东，士衡已听语如钟。五车讲学知无敌，十载论文喜再逢。古匣剑光疑鬼泣，夜天虎啸有风从。许侯破的由来事，杜老裁诗晓墨浓。
西城永夜灵鼍鼓，北寺五更青石钟。九牧何时官事了，三英聊喜故人逢。甲庚定处君无让，蹀躞归时我请从。欲却睡魔通夕语，明窗茗粥不辞浓。
千年骑鹤老仙翁，固是山川秀气钟。桃洞自宜无客到，吴门应合有人逢。岩前旧隠孤杉老，壶里真游白鹿从。近有蓬莱读书客，卜居偶占翠岚浓。
逢君执经博士堂，见君赐第出明光。俯眉作吏百态恶，豫章参天要雪霜。连墙秋雨老藜苋，十日不见已束装。试寻崔丞谢客处，壁间有诗细作行。
春风扬尘春日白，衡门向城人寂寂。淮阳三月桃李时，街头时有卖花儿。老人卧稳起常晚，欲强出游心独懒。一尊美酒酬芳菲，老大不及年少时。
黄沙浑浑水满川，奔流争岸虎眼漩。南来舟子惯风水，万斛长船如等闲。蒙蒙春雨杨柳湿，漠漠人家鸡犬寒。道途归人寄消息，客行安稳近长安。
春水沄沄何处尽，连樯袅袅似当时。昨日桥边系船客，南来北去知为谁。他乡异县各风物，游子居人长别离。叹息东城修竹寺，尘埃漫灭十年题。
烈日炎风鼓大炉，藤床瓦枕闭门居。屏书居士持斋日，挂壁禅僧问法图。邻汲满携泉似乳，新舂旋籴米如珠。饱餐𫗴粥消长夏，况值饥年不敢余。
世无将军飞食肉，宛马不来鞭费竹。赤驽当御亦偶然，冀北此曹量计谷。惭愧蒲梢汗流赤，翻鬣胡风嘶汉日。麒麟不合地上行，谁道风云未经历。
空江月明鱼龙眠，月中孤鸿影翩翩。有人清吟立江边，葛巾藜杖眼窥天。夜凉月堕幽虫急，鸿影翘沙衣露湿。仙人采诗作步虚，玉皇饮之碧琳腴。
齐安一郡雨不足，稻畦土坚不入谷。城中赤日风吹沙，老鸦衔火烧竹屋。百尺长绳抽井底，井中泥滓多于水。潭边龙祠悬纸钱，谁令霹雳惊龙眠。
夜来雨声倒百川，老农起坐不敢眠。曰疑涨潦卷屋去，又恐涌水兴床前。旦视山川一泥泞，流沛千顷新秧田。虾蟆相呼动百千，不念两股充庖煎。
霖霪望晴病望汗，里巷呻吟夜达旦。风清日出未敢喜，天公高居龙鱼悍。夜声翻盆昼绠縻，百川失性皆上驰。乾坤震荡动植悲，谁居无事为此嬉。
朝雨没田夜崩屋，下民何罪罹此毒。天公行雨须命龙，那知人欲食龙肉。玄云幕天不可决，日乌戢翼愁旸谷。区区昏垫未足忧，当念波涛翻地轴。
柯山老人家四壁，深居闭门不下席。日补丹田气三咽，自言兹味胜玉食。无田无屋一空囊，不管门前水三尺。有钱沽酒便不忧，会见天清还白日。
虎豹九关未敢望，里门旧游如可寻。梦到城西古壕水，倚天高柳万黄金。丛祠之南我旧圃，蔬甲若若春泥深。睡觉啼禽自相问，经年他乡何滞淫。
春风浩浩春阳尽，老木生芽绿如豆。古巢老乌声鸦鸦，南陂雨干麦将秀。人家寒食无一月，青箬蒸鱼竞时节。白衫紫领来自田，县官呼我要青钱。
二月八日寒未已，山城雨过浄如洗。城门樵渔不复来，市中屐齿响长街。老翁一杯百不知，酒酣放歌视群儿。句芒当权不用事，玄冥功成徒尔为。
山城新炭贱于土，老翁守垆朝复暮。时倾墙下一杯酒，不怕檐前三尺雨。共言麦好岁当熟，里巷往来闻好语。老大汤餠百不忧，折脚铛中足烹煮。
南风吹笋成修竹，园林一番新阴绿。足愁多病少欢娱，感时念远伤幽独。遥山林外知何处，倦客楼头空极目。悲笳三叠闭江城，娟娟新月啼乌宿。
暗空无星云抹漆，邑犬吠野人履霜。岁云暮矣风落木，夜如何其斗插江。屋头眠鸡正寂寂，野县严鼓先逢逢。摩挲老面起构火，春色床头酒满缸。
江乡密雪常在春，异哉今腊已再白。风严无声掠树过，茅檐飞霰鸣策策。老农饱食莫畏寒，天意在汝田中麦。我虽无田助尔喜，来岁不忧汤餠窄。
今春齐安大疾疫，闾里老弱死籍籍。篾绳芦席肩两夫，绕郭累累瘗千百。玄冥一日行正令，疠气入地应千尺。异乡身健百不忧，有钱但知沽酒吃。
我家中州食嗜面，长罗如船硙如电。烂银白璧照中厨，膳夫调和随百变。江乡种麦几数粒，强进腥鱼蒸粝饭。雪深麦好定丰登，明年一饱偿吾愿。
请说吾乡人种麦，漫山亘野顷千百。北风寒严大泽干，一腊何啻见三白。春泥冰消土脉动，垅亩渐纵牛羊续。街头作餠大如槃，一岁衣食事已毕。
故园陈墟太昊祠，腊雪消后融春泥。韭芽苣甲初出土，春槃饤鬬如棼丝。里闾经过厌此物，糖𫗰寒具方交驰。江南鱼稻岂不美，长年谪居长土思。
秋阴漫漫几千里，赤壁矶前天接水。连樯接舵不复行，老鱼擘波时出戏。黄橙紫栗收如积，青钱买酒不堪惜。北人岁久厌南餐，山边有路何时还。
穷愁昼夜阴如一，夜不见星朝蔽日。枯畴已获大野空，怒江未落连洲没。长鱼泼剌不受钓，渔子高眠守蓬荜。紫髯旧宫谁复游，鼎峙雄心久萧瑟。
周郎战处沧江回，鱼龙荡潏山石摧。荆州艨艟莫举檝，走君不劳一炬灰。当年雄豪谁复在，乔木荒烟忽千载。蕲州截竹作笛材，一写山川万古哀。
我爱沙边双白鸥，飞鸣相乐还相求。往来饮啄性如一，异类不至心无忧。我来穷山无与友，虽有接纳非吾俦。人生从类乃为乐，强言笑语欢何由。
城门失火池鱼穷，树头风声酒榼空。虽贫家妇有旨蓄，一一可口不待丰。往来曳杖两足健，醉后哦诗双颊红。最忆南都晁别驾，高歌大笑声如钟。
我兄改秩令新昌，相望虽远同江外。君家兄弟数如我，曹南好在庞眉弟。官微无利沾骨肉，两处强健差自慰。近来老子还破禅，一女咿哑犹未睟。
东风流园开百花，繁红酽白如晴霞。主人殷勤劝客饮，我为满釂酢以华。游人酒客兴未足，举首白日西南斜。人生有酒不肯饮，百年醒坐何为耶。
驱童晨摘承露花，荐以玉盘濡井华。谁云离本即憔悴，持玩入手意有加。为之致酒就几案，影落酒底杯浮葩。平生看花常不足，肯使容易亲尘沙。
只今枯条罥衰蔓，异时密叶如翠葆。执斤之子久睥睨，簸米待薪已除灶。寄言青云富贵人，金朱能得几时好。是非荣辱百不知，却输顽钝柯山老。
如丝苣甲饤春盘，韭叶金黄雪未干。旅饭二年无此味，故园千里几时还。异方时节三卮酒，残岁风烟一惨颜。曾奉龙旗典邦礼，岁穷祠祀少休闲。
长林脱叶委高风，晚菊依依发旧丛。梦泽云低衔落日，中洲山断见来鸿。行吟骚客三年谪，嗜酒衰翁百事慵。岁晚不须求季主，从来天理有穷通。
十步荒园亦懒窥，枕书小醉睡移时。健如黄犊时无几，钝似寒蝇老自知。休惜飞驰春过眼，但求强健酒盈卮。枇杷著子红榴绽，正是清和未暑时。
久将醉眼视群儿，只与旁观作笑嘻。赋芋狙公曾未悟，牵丝木偶几多时。云间炎景人方畏，地下微阴谁得知。荣谢古今同此理，老翁端坐但忘机。
雨叶风枝日夜长，东园秾密欲生光。可怜积雨过初暑，更转余寒作晓凉。蚕事已成家媪喜，麦畦初泼老农忙。彩丝结缕催端午，又见黄头鼓楫郎。
水国穷冬犹未雪，木牙草色似春余。医教治嗽停朝饮，目为方眠废夜书。众醉羞随人鼓舞，天知谁怕鬼揶揄。久已率野由吾道，又信从来德不孤。
老去尘怀痛洗煎，虚舟不系任回沿。寸心若变有如日，万事不忧终在天。莫为饥寒弃南亩，须知穮蔉有丰年。桃符侲子喧闾巷，又向江城十岁捐。
凭高游目快遐瞻，落日孤云与水兼。万顷泽空供雪意，一枝梅笑破冬严。擎苍未减飞扬兴，引满何辞斗石添。杨柳催春兼警客，荒沟照影弄纤纤。
从今羞复走功名，卤莽因循已半生。心遣我愚应有谓，眼看人智亦何成。梦为蝴蝶因观化，目送飞鸿漫寄情。堪笑妻儿怀土甚，谪期未满已谋行。
纸窗低下火炉边，有底宜人意若便。移疾何妨闲五日，放慵犹欲醉终年。平生亲友怀天末，谈笑妻儿在目前。谁似匡庐白居士，暮年华发洛阳仙。
寒食穷愁叹陋邦，可怜终日雨淙淙。不妨农亩连云稼，独惜园花脱锦杠。最苦繁声欺屋漏，愿看霁色放春江。明朝日出谁能料，已喜灯花照夜窗。
卧闻飞雨响高堂，已觉翛翛短幌凉。悔祸毕方收烈焰，知时田祖放新秧。箪瓢幸免迁三径，谷麦行看粜万箱。欲过东坡泥没脚，春余烟柳正苍苍。
北风阁雪不到地，寒日自同云外天。愁人得酒百不问，满引聊作诸公先。少休歌舞进棋局，更放旌旗移楼船。我欲吴歌恐惊坐，戏挥如意扣船舷。
夜霜偏警军城角，晚日如催林寺钟。蹭蹬此身甘已老，推迁世事本无穷。邯郸梦里忘将寤，蛮触军中尚战雄。我有一言开达者，到头可倚是天公。
江乡节候异中州，十月狂雷震未休。二年到耳同常事，一夜雨声如蚤秋。想见麦畦添宿润，更欣蔬甲长新柔。东堂晚望无氛祲，洗出樊山紫翠浮。
东园本是吾家有，不到经旬亦可嗟。步出寝门迎晓日，却从篱外望新花。安禅岂问荒三径，阅古终须饱五车。儿女相怜牢落甚，为翁浅盏酌流霞。
避暑人人得自怡，坐曹最苦剧囚累。江边金石焦流日，堂上糟浆酷烈时。一酌甘寒烦素绠，终朝挥拂倦蒲葵。谁知颜巷箪瓢外，更有秋风菡萏池。
年年酷暑轸皇慈，恩诏犹矜庶狱累。白首坐曹真有罪，清风高枕叹无时。乘轩敢望终如鹤，用智从前不及葵。他日东门驱匹马，故应难忘习家池。
谪官两向黄州火，知是明年何处冬。须信炎凉相代至，亦知荣辱到头空。怨咨莫起天公念，燕坐何妨佛理通。更有墙边一樽酒，能于愁面放春红。
风声一夜下林端，遽作霜天十月寒。三伏炎蒸不可过，北风栗烈亦何难。人情何待常从缓，天令难移古不刊。幸有布裘毡履在，雪深高卧更安闲。
晓镜星星华发新，江山流落未归人。五纹暗度人间线，九寸潜通地下春。歌笑欣欣环老稚，杯盘草草称清贫。与君同是柯山客，窗外梅花解笑人。
禅宫寂寂白昼长，出门江山悲异乡。歌檐日暖好鸟语，空庭客稀春草长。红树人家隔修竹，青芜村路达横塘。欲向东城踏青去，碧云何处水茫茫。
腊日开门雪满山，愁阴短景岁将阑。江梅飘落香元在，汀雁飞鸣意已还。佳节再逢身且健，一樽相属鬓毛斑。明光起草真荣事，寂寂衡门我自闲。
异乡怀旧人千里，胜日难忘酒一杯。不恨北风催短景，最怜残雪冷疏梅。江边寒色雁催尽，天上春光斗挹回。我独呼儿剩丸药，微功聊取助衰骸。
独持将钺静氛妖，后世英名日月昭。善听圣君非易遇，将亡凶竖不难枭。悲风蔓草移今古，野殿空庭锁寂寥。更有从军老司马，铭功文字配咸韶。
昨夜新霜著瓦干，西园梧叶尽飞翻。楚乡原野长青草，泽国风云只薄寒。梅蕊半含空有待，菊丛已过似无言。杖藜引望仍搔首，羡尔鸣鸿整羽翰。
军城晓鼓已蓬蓬，城下秋云卷暮江。祇有老鸡能换卧，更无佳客可倾缸。冲风时动萧萧叶，晚日斜窥寂寂窗。犹喜江南有佳客，怜贫时致玉壶双。
东堂岁晚直穷寂，落叶寒蔬风雨余。下里数家同井臼，荒山十里半榛芜。夜霜摧菊房俱敛，晴日薰梅气欲苏。谁似樊山偏得意，倚天紫翠照空虚。
初过三伏暑初归，风景谁知遽惨凄。短日旅愁消美酒，五更乡梦托晨鸡。江天水冷鱼龙蛰，野泽风多鸿雁稀。尘箧敝貂犹得在，过冬偶免叹无衣。
平生对雪须千首，何事今春无片词。老大怯寒唯泥酒，穷愁须醉不吟诗。润催庭柳将开眼，冷送江梅欲别枝。何处高楼有残白，旧游无处寄相思。
荒园雪晴愁径滑，湿柴坚坐恋炉红。寒香委地梅无赖，嫩坼抽苗麦有功。瘴疠潜消人气乐，丰登定慰客途穷。暖寒破闷功无敌，赖有尊中腊酒𬪩。
想尔扁舟野岸横，久阴今旦喜晴明。天寒野旷北风利，云霁江浑春水生。家近冻醪时可致，旅庖鸣雁足供烹。东园早作归来计，红紫纷纷日向荣。
诏书夜下走风雷，清晓州门拜敕回。天上六龙归禁阙，人间一雨到根荄。江边时日将舒柳，雪后春光欲到梅。白首放臣随众喜，教儿深酌手中杯。
泽畔骚人未放回，江边又探腊前梅。已知无木相先得，固使凌寒特地开。杜老阁前劳赋咏，玉川窗外独惊猜。试思感旧伤千里，可以临风举一杯。
黄鸟声中花已尽，绿杨风外日何长。柯家山下有幽筑，云梦泽南飞故乡。老病袷衣犹怯冷，春深煮酒渐闻香。本无智术争荣辱，只鬭尊前身健强。
草舍芦藩百事贫，有时遇酒暂曛曛。天边日落未归客，江上春寒多思人。寄远相思时有梦，感时长啸不无神。东风又欲催桃李，搔首花前独岸巾。
德公本自隠襄阳，治病翻成客满堂。懒把穷通求日者，试将多病问医王。一丸五色宁无药，两部千金合有方。他日倾河如石鼓，著书犹愿记柴桑。
桃蹊李迳有埃尘，寂寂青阴蔽四邻。落月半窗幽梦断，隔窗芳树语莺新。忽忘身是三年客，便觉楼瞻二室云。佳境故人如一梦，懒将白发望余春。
三年不听早朝鸡，惭愧高林鹎𫛥儿。满眼山林春已去，五更风露月沉西。厌听田舍驱牛苦，想见天门宝马嘶。独我朦胧贪晓睡，故园门巷梦中迷。
故园蔬甲又逢春，想见雕槃巧鬭新。强掘蒌根槃郁屈，故挑菊茁嚼芳辛。春来小疾妨杯切，老去怀乡役梦频。堪笑吴伧恋莼鲙，素衣愁化洛阳尘。
饮量平吞叔度陂，宣城风月旧相知。雪霜欺客凋新鬓，珠玉投人出好诗。门对洞庭书满架，饮翻云梦酒盈卮。江城少驻还乡棹，一伴山翁醉习池。
吴门韦白旧推贤，文雅相望数百年。千里江山留醉墨，五湖风月纵归船。书来远慰连镮梦，岁熟归收种秫田。仕禄及亲身早退，高名荣事更谁先。
爱君退易似前贤，投劾归来不待年。世故饱谙真昨梦，道心不系学虚船。莫悲白雪凋玄鬓，自有丹砂暖寸田。两郡诗筒屡传寄，主盟骚雅定谁先。
未说浔阳别泪痕，江边苹芷不胜繁。不知来岁在何处，又对新花忆故园。插帽每惭辉白发，飞香曾伴照清尊。去年今日淮阳道，落絮残红正断魂。
暑别齐纨知有日，秋生蕲竹果如期。月明半夜似相觅，角怨五更知为谁。风露满天河转后，江山千里雁来时。短檠莫倦亲灯火，又见槐花黄满枝。
城头清角已三奏，树间眠鸠方一鸣。风霜凄紧雁南向，星河横斜天左倾。待旦枕戈无怨敌，将朝盛服非公卿。不如衲被蒙头睡，直至东窗海日生。
疏梅点点柳毵毵，残腊新春气候参。天静秋鸿来塞北，云收片月出江南。青霄雨露将回律，白首江湖尚避谗。未信斯途无倚伏，有时清镜理朝𩭹。
十夫操戈群入市，市人奔走争逃死。鸡飞犬逝闾里空，攘夺金珠虏妻子。世人恶盗恐不深，真不为盗能有几。何况蚩蚩田野人，欲使饥寒不为此。
饥儿无食偷邻桑，主人杀儿尸道傍。母兄知儿死不直，行哭吞声空叹息。生重于桑亦易明，何为以身邀所轻。没身毫厘易其死，世上谁非窃桑子。
蛙鸣聒聒满我池，我宁知尔乐与悲。周公洒灰教后世，顾我龌龊不忍施。越人嗜汝过刍豢，芼以芳香侑朝饭。藏身泥沙勿妄出，世人重味轻天物。
蝎能毒人不能死，人能捕蝎残其类。世人意恶蝎为虐，人蝎相残竟谁至。不参彼已怨一方，自古诗人以为刺。我疑人酷蝎所羞，何暇区区论蝎罪。
卫青功高不荐贤，犹有苏建能拳拳。魏其已诛武安死，将军畏祸无敢言。田窦安知天下士，可是一言谁得罪。当忧磊落世上奇，白头骑奴安得知。
系船淮北雨如轴，系船淮南风断桥。客行有期日月疾，岁事欲晚霰雪骄。山根浪头作雷吼，缩手敢试舟师篙。不用燃犀照幽怪，要须拔剑断长蛟。
眼明初见淮南树，十客相逢九吴语。旅程已付夜帆风，客睡不妨船背雨。黄柑紫蟹见江海，红稻白鱼饱儿女。殷勤买酒谢船师，千里劳君聊转橹。
东风淮声鸣万鼓，山头孤塔藏烟雾。一庵老宿何处峰，孤舟倦客沙边雨。杨柳梢头春未多，白苹汀下正沧波。莫向春阴开病眼，风烟如此奈愁何。
陈君为生廉易足，水石田园藏一曲。畦田已作故侯业，种竹未享封君禄。干名懒复观书卷，济病时能开药箓。夜来秋雨如决渠，不寐忧君玉川屋。
冲泥看花亦不恶，泥深三尺马苦臞。闭门且复与君饮，吟诗写字乐有余。姚黄一枝说不尽，天姬帝子非世姝。念君东坡守寂寞，春深穷巷堆枯榆。
子云鸱夷如大壶，日醉自不妨著书。盛酒借沽太勤劬，铸铜为榼计未疏。古人制器俭复真，不似后世镂金银。一罂湛湛致坐侧，时与周旋真可人。
耕田衣食苦不足，悠悠送子长河曲。同行不可别未忍，日暮河边仰天哭。男儿从军薄妻子，妇人随夫誓生死。封侯佩印未可知，不道沙场即为鬼。
淡墨高张动禁城，风驰电落走寰瀛。从来万卷贮便腹，可得千人无一名。且向江边伴逐客，会须天上冠群英。遥思匹马千山里，孤店村深听晚莺。
已嗟肮脏倚门边，况复归来灶不烟。观国未书攀桂籍，还家却上过淮船。瑰奇难售真当尔，凿枘相遭亦偶然。未死此生谁料得，且将见在鬭尊前。
谁云世不容吾道，自是穷常逐我曹。未能下帷授老子，且复痛饮读离骚。雨多园圃一惨淡，秋霁山川开泬寥。裹饭送君吾岂敢，黄云𥝧䅉连东皋。
过去生中作弟兄，依然骨肉有余情。青衫校正同三馆，白发东南各一城。君比郦生多事业，我方谢朓欠诗名。想当把酒笙歌里，亦记长安痛饮生。
江南岁晚水风寒，铃阁无人昼掩关。过雨楼台宛溪市，新霜松竹敬亭山。不悲仕宦从来拙，所喜形骸绝得闲。山妓村醪君莫笑，亦胜苜蓿满朝盘。
关河战国东秦地，风月南朝小谢城。妓乐比君拈不出，溪山许我赌来赢。真珠金线真无比，叠岭双溪亦有声。一事与君霄壤别，板舆时从老人行。
天教老景变芳菲，晨起衰翁换袷衣。尽日绿阴莺懒啭，有时芳草蝶争飞。最怜永日身无事，所叹佳时客未归。虽老清狂犹未减，凭春说与故园知。
众木交阴园迳荒，独寻细径上东冈。山头秀插垂云处，江面平分浴日光。沙际离离横水鸟，林端历历过风樯。登临每到消忧处，不觉三年客异乡。
春尽空余白日长，枝头青杏已堪尝。人闲帘幕燕相语，风暖园林柳半黄。病里不知时节换，老来都减少年狂。残风浊酒应堪在，更遣流莺送几觞。
金城良牸不当车，特为人间作好酥。余湩尚供肥犊子，小奁先入太官厨。邺中鹿尾空名目，吴地莼羹谩僻迂。欲比君家好兄弟，不知谁可作醍醐。
浅黄拂拂小鹅雏，色好从来说雍酥。花草偏宜女儿手，缄封枉入野人厨。细涂麦餠珍无敌，杂炼猪肪术最迂。脔肉便知全鼎味，它时不用识醍醐。
南朝珍馔一时无，尚见休文谢北酥。陶瓮解汤香出屋，铜铛掠面乳供厨。中都价重无钱买，京兆书迟怪路迂。闻道加餐最肥泽，异时烦与致醍醐。
高阳太守有遗书，亲教齐民炼玉酥。欲出浮膏先卧酪，为防馋鼠更薰厨。绝知意重分余弃，渐见诗多入怪迂。犹恐伧人笑风土，预从贝叶检醍醐。
林栖野啄散鸦群，极目风霾乱日曛。短麦离离干忆雨，远峰黯黯细输云。愁逢杂路寻车辙，赖有高林出酒巾。辄得问津凡父老，不应看客废锄耘。
翠华临阙巷无人，曼衍鱼龙触眼新。羽蝶低昂万人醉，木山彩错九城春。闲坊厌听粻䊗鼓，晓漏犹飞𫐆辘尘。谁解招邀狂处士，掺挝惊倒坐中宾。
康鼎谈经世少双，一时文物动虞庠。江湖虽隔金闺籍，衣袖仍间玉案香。墨客几年陪画隼，板舆平日到萱堂。时清身健堪行乐，未见荆榛尤凤凰。
珥笔曾趋殿两间，冰姿清彻照朝班。民讴在处思廉范，谏疏何人忆贾山。竹简翻经秋闭阁，玉棋欢客夜留关。直须剩饮邦人寿，天上如今欲赐环。
节过中和日有三，台星一点下江南。因仍睿算疏恩宠，多少春风在笑谈。颂祝椒花随以柏，恩袍欺草绿于蓝。儿孙更祝无穷寿，齐指庄椿愿与参。
灵宫耽耽虎守谷，羽褐出山邀客宿。稽首中茅司命君，四叶秉符调玉烛。鸣金击石天相闻，游飙倒影声磷磷。戏上云崖撼琼树，脱叶出溪惊世人。
归自江南即定居，漫劳亲友问何如。刚肠肯为藜羹转，病骨聊凭竹杖扶。南圃土腴千树橘，东湖春水百金鱼。明年生计应堪说，待倩君侯买异书。
使者旌麾开昼阴，幽亭万个竹竿深。月乘佛界生清影，风入僧垣作好音。活国五年持节手，补天三尺转圜心。召还有命方乘传，莫遣幽人气象侵。
一段风烟不可关，出门满目是湖山。昔人华厦今何在，此日渔舟任自闲。风观斩新霄汉上，龙洲依旧水云间。归来丘壑多幽趣，愿与诸贤约往还。
道骨仙风一伟人，相逢东老最情亲。榴皮幻化人间世，藤叶牢笼物外身。璚蚁满壶方丈晓，青蛇衔袖洞庭春。高名不朽垂千古，笑指西邻几劫尘。
陈李张黄苏与周，更添徐子分相投。竹林风月连三郡，北宿光芒聚一舟。作者定知同议论，争臣顿是合谋猷。胸中各有平津策，此去知谁作状头。
林峦十里上巉岩，飞槛初凭缥缈间。夔子风烟依白帝，夜郎耕稼接乌蛮。砌横乱石遥临涧，门对高峰近带山。咫尺惊湍吁莫测，每来登此念乡关。
初寻磴道踏雪烟，渐引茅檐屋数椽。江影动摇波面日，山光隠见峡中天。放怀樽酒凭栏客，回首弦歌趁市船。要与舟人同此乐，移花种竹满檐前。
江雨霏霏白帝城，秋草未枯春草生。古来战垒如云横，万里瞿塘断人行。至今三峡路峥嵘，时清不见更屯兵。荒凉废堞没春耕，但见牛羊日西平。
暖云无定半阴晴，茅屋纸窗深复明。乔木参天竹千茎，巴山欲晓风露清。杜鹃飞鸣绕江城，鱼复四月江水生。林花落尽空含情，瀼东瀼西朝暮声。
明眼底人被眼碍，悟心底人被心碍。证道底人被道碍，达法底人被法碍。何谓如此不见道，金屑虽贵，落根成翳。要得高步大方，直须去此四碍。
始闻阿阁一声钟，日暖苍龙睡正浓。再击凤凰台上鼓，夜半祥鸾未飞舞。帝基永固如磐石，胡僧枉费平生力。回指少林归去来，春风一阵华狼藉。
一二三，四五六，碧眼胡僧数不足。泥牛入海过新罗，木马追风到天竺。天竺茫茫何处寻，补陀岩上问观音。普贤拍手呵呵笑，归去来兮秋水深。
吾家宝藏不悭惜，觌面相呈人罕识。辉金耀古体圆时，照地照天光赫赤。荆山美玉奚为贵，合浦明珠比不得。借问谁人敢酬价，波斯鼻孔长三尺。
尘境纷纷俗累增，故寻幽径访南能。湖波浩渺无穷绿，寺屋高低不计层。诗老新吟工恼客，使君余暇得陪僧。棋中得失何时了，一局输赢未可凭。
仁者虽逢思有常，平居慎勿示何妨。争先世路机关恶，近后语言滋味长。可口物多终作疾，快心事过必为伤。与其病后求良药，不若病前能自防。
中郎台榭据江乡，雅称诗翁赋卒章。莼菜鲈鱼好时节，秋风斜日旧烟光。一杯有味功名小，万事无心岁月长。安得便抛尘网去，钓舟闲倚画栏傍。
歙溪澄湛千寻碧，中有崎嵚万年石。腰粗入水始能凿，一砚价直千金璧。轻丝腻色恍莫分，熟视微见青罗纹。乃知金线鸲鹆眼，如玉有瑕安足论。
十年三谪海边州，洛口相望阻献酬。曾寄远诗来合浦，又传新句落丹丘。身如古柏童童老，心似平江湛湛流。归鸟倦飞云入岫，一瓢堪乐莫回头。
大抵操心在谨微，谬差千里始毫厘。如闻不善须当改，莫谓无人便可欺。忠信但当为己任，行藏终自有天知。深冬寒日能多少，已觉东风次第吹。
满眼春花百鸟肥，绛苞丹艳大累累。台前采掇谁堪赠，谱外声名世不知。颗小不堪妃子笑，味酸犹发少陵诗。高坟拱木今何在，此品轩昂独恨迟。
行人征辔路西东，霜叶翩翩舞乱红。晓色冥朦溪浸月，阴容黯澹马嘶风。浮生信若萍随浪，远意徒惊鸟在笼。万事欲穷须握手，尺书相问愧匆匆。
昔日传闻构馆新，标名今已几经春。心安即是长生路，世乐无过自在身。虚室久扃闲岁月，白头不减旧精神。蓬莱未要香山客，且作潜溪百岁人。
三年为吏住东滨，重到江头照病身。满眼碧波输野鸟，一蓑疏雨属渔人。随船晓月孤轮白，入座群山数点春。张翰英灵应笑我，绿袍依旧惹埃尘。
寒风淅沥鸣枯苇，小鸭睡残犹未起。更教细雨结轻寒，坐听萧萧打窗纸。石盆养蒲已抽翠，雕斛栽花先弄紫。拥炉闭合赋幽香，未怕春冰生砚水。
闻说骊龙睡九渊，觉来头角去升天。官封越国三千户，血食新安五百年。锦轴尚标唐岁月，彩楼重见宋山川。收藏石匣非无意，留与江南野史传。
使君风味压荆州，每为吾民乐更忧。锦里篇章推唱首，浣溪光景促遨头。行春预约花欹帽，把酒方欣雪点裘。岳史年来惭吏隠，扳舆时得从公游。
双虹倒影上檐楹，碧水澄空一镜明。野草闲花无限趣，短藜幽榜不胜情。已知风月随人意，聊为湖山载酒行。却讶锦囊赓梦草，坐令诗兴绕寰瀛。
晓镜初开淑景明，使君风味一般清。舟从菡萏林中过，人在鲸鲵背上行。妙舞屡翻红药燕，清词时啭紫薇莺。赓歌久矣虚前席，肯向樽前恋曲生。
使君修禊与民游，十里笙歌水面浮。动地雄风云外起，截天雌霓雨中收。登台已有难并乐，击壤宁无寡和忧。却忆内家新赐火，海棠无数出墙头。
牛鞭初动啭新莺，梦觉池塘选胜行。水镜光中千骑合，山屏影里万艘横。云从布谷原头过，雨向催诗笔下生。藻绘升平知有待，阁梅先已赋调羹。
云从龙，风从虎，冬至寒食一百五。自古相传直至今，南泉不打盐官鼓。参玄人，休莽卤，甜者甜兮苦者苦。直截毗卢向上关，莫教错却来时路。
南桥颓废长官羞，新作川梁代济舟。上应星文横北极，下飞虹影落中流。惭无子产乘舆惠，谩绝襄公茀道忧。路接蓬山仙世界，品题今为邑人留。
儿时宗伯寄吾州，讽诵高文至白头。二赋人间真吐凤，五年溪上不惊鸥。蟹尝见水人犹怒，鹘有危巢孰敢留。珍重使君寻故迹，西风怅望古城楼。
穷荒未信子年欺，自笑山林老一枝。海上尝思龟壳卷，天涯欲化鸟工窥。丹青阎令如曾到，风俗张骞旧独知。公喜著书尤博雅，山经暇日补残遗。
赵州有个柏树话，禅客相传遍天下。多是摘叶与寻枝，不能直向根源会。觉公说道无此语，正是恶言当面骂。禅人若具通方眼，好向此中辨真假。
长生门户谁不爱，只要自己下功大。九宫台上黄芽生，白玉池边蟠桃在。撞动天关鬼神伏，拨转地轴阴魔败。河车搬上九重天，日月炼成金世界。
玉篆金章咏洞真，真中高妙孰能伦。世缘拨去神常静，精食休来甑已尘。且为圣明常赞化，未应栖遁便终身。自循多幸因君命，得往琳宫见一人。
独坐空庐静可知，江城意味岂如斯。君看凤实初成处，自称蟾华欲妙时。酒兴愿同云叟乐，风尘无取庆宗诗。山中林壑虚明境，不得归吟有所思。
炎蒸时节别家山，霜雪如今却渐寒。恨我虚名徒涉世，忆君高语共凭栏。比因厌客连朝卧，长是援琴终夜弹。已得明春归去旨，预惊灵鹤整翎翰。
仰慕清声实积时，前朝因幸拜彤闱。稍瞻风致频相见，又恨霜天遽告归。至德谩劳中下笑，高才须信古来稀。自惭功行亏杨许，安得南真谈太微。
败荷已尽小荷圆，照眼含香尚忍怜。月帝来寻青玉匣，金童立认碧铜钱。已凝重露资清气，何幸轻风扫淡烟。远有华峰全美在，花开般捧烂红鲜。
几万人家水绕城，白云开处见丹青。地连金色三千界，山映瑶峰六尺屏。晓凭阑干披宿露，夜收帘幕透寒星。浙江风物端无赛，半拟蓬莱半洞庭。
人言青白胜黄白，子有新芽赛旧芽。龙舌急收金鼎火，羽衣争认雪瓯花。蓬瀛高驾应须发，分武微芳不足夸。更重主公能事者，蔡君须入陆生家。
仙去仙人往结庐，我来自喜驻云车。秋阳今日七月九，花蘂长春千载余。一派松前流水出，数行沈约戏题书。围棋注酒餐莲实，聊复有无谈太初。
七夕风光岂易阑，一年一度巧相干。不惊高处流星过，尽向今宵仰面看。花月有情天阙冷，胭山随分酒杯寒。从兹肃肃秋阴后，却恐衣衾未复单。
寻得故年香翠团，共将真赏倚阑干。几随白日飞仙变，半为今朝宝黑干。光冷未粘春物笑，影疏来趁月华看。江南秋景犹繁剧，赖此一襟风月寒。
长年京国甚羁囚，丘壑归来始自由。流水有声如共语，闲云无迹可同游。猿依松影看丹灶，鹤与芦花入钓舟。如此栖迟良不恶，红尘何事辱鸣驺。
累年林下意何长，岩谷风霜亦备尝。俗客不曾交得到，达人应未以为狂。江亭昔造怀宁海，石屋今居似濑乡。谁拟上饶新太守，却因朝谒到山阳。
密林崇岫往留连，十载官非上士班。赤帝御龙行末伏，嫦娥分月入深山。关津洞远干戈后，食息将安州里间。今也柳堤真吏隠，清流华薄地宽闲。
养其冲气以全生，栖息虚堂只数楹。南浦道高坊号美，太微风暖木兰清。百章为爱青林密，三体应书老子成。未有紫宸朝觐日，雨余几处白云轻。
琴斋高致有真风，山合延宾未折中。来问死生非碌碌，为谈庄老肯匆匆。喜今可与君还往，惜昨曾留客许同。处士或将方寸比，斯人为不𣨼焦桐。
高斋忽已庆成功，赤石苍崖入眼中。贞节由来拘世业，稚川随处是家风。红金柜隠书尤秘，碧玉壶清酒不空。昆阆归期应可展，我来时欲笑歌同。
依然仙迹倚岩开，真馆何年竟草莱。今日梵宫方得到，旧时玄鹤也飞来。一条涧水琉璃合，万叠云山紫翠堆。禅客夜深能共坐，满窗明月正徘徊。
万籁沉沉丹满空，一枰初胜务玄翁。金壶饮罢前村酒，玉轸闲歌太古风。羡我无眠神已爽，笑渠贪睡意何浓。回头为报孤云道，清浊由来自不同。
试于闲处寻闲境，松竹无言绿满秋。方外每烦勤下谕，山隅何幸偶来游。一帘芳草庭前长，千载遗书圯上求。得请南还乐居此，清谈深感圣恩优。
有兴来登最上山，真风长在可跻攀。世间浊质能相信，云外清游岂肯闲。怪石欲飞明落落，惊湍直下响潺潺。寻常众目应难见，云拥真人暗往还。
紫垣佳客有灵踪，独木为桥处处同。一自浑家参太极，更谁连步上青空。槛前怪木冬长碧，岩下灵光夜久红。真泽不随时世斩，出尘人世入神功。
昔人已去附龙鳞，神气犹存录籍真。洞口记曾三拜日，云间别是一家春。钓丝无迹龟鱼静，樵客忘机虎豹驯。金井未经新汲引，已无胸次一纤尘。
汉朝人与道翱翔，是处遗踪属静方。烟外桃花非俗种，风前柏实有余香。杖穿翠霭通深窅，舟驾洪波入渺茫。千八百年三十代，云台空碧珮琳琅。
真真相袭养真材，万木深沉一水回。珠逞夜明秋浪定，磬含霜韵晓霞开。二仙已远教谁遇，三粒还能待我来。若遣青童验轮迹，断烟无影落苍苔。
近枕长河即化坛，拟超坛侧到河干。丹砂在地经冬暖，玉竹成林入夜寒。水鹤应思冥象外，山翁愁不到眉端。杖头已指丹霞景，密有尘罗络我难。
一坛幽占万松阴，意为寻真特地深。翳翳野云披绿岸，时时疏雨洒青林。真图未落前朝手，短褐堪求古圣心。鹤辇近过游息处，桃花流水尚堪寻。
千松万竹荫真祠，多少寻真不记归。枕石池台全似古，穿云溪涧一如飞。玄猿夜久鸣寥閴，黄鹤风高入太微。直自六天浑屏静，圣功何代不皈依。
映尽朝阳与暮霞，苦无轩冕送尘沙。旧闻灵草千年种，近有幽人一两家。彩凤每来寻竹实，灵禽时复啄仙花。伟哉往昔轻腾客，岂有心贪五马车。
座隅依约有余香，威表如存动悚惶。荀石并抽擎夭阏，金泉一带自汪洋。因谈妙有开迷迳，真指无何入故乡。季世孰能稽万一，日随诸境愈忙忙。
满坛明月化宫春，千古依依杨柳津。碧沼不容生俗物，玉毫宁复示俦人。幽寻已与三玄约，静乐谁知一点亲。世外清游堪准拟，轮蹄无迹辗香尘。
金鼎玄珠夜半功，纷纷五彩满房中。只为日月交加合，却被龟蛇取次攻。乍见容仪方恍惚，久看相貌即朦胧。殷勤为报阳人道，此个真空不是空。
假法人间有万般，君宜求取紫金丹。昆仑山上楼台耸，北海炉中龙虎攒。此个药中为贵宝，将来炼就作天官。玉皇数下金玄诏，始信云衢去不难。
流俗纷纷不悟真，不知求己却求人。只贪世上无穷色，忘却人间有限身。鼎内药成堪益寿，水中金尽化轻尘。北邙山下累累土，总是人间不了民。
堪笑愚人被色萦，拟将呼吸要留精。神仙清静方为道，男女腥膻本俗情。秽浊岂堪充上品，还丹方可保长生。房中之术空传世，迷杀寰中多少人。
采阴丹法起何时，后汉刘晟亦自迷。不免轮回归复道，岂将淫欲益愚痴。狗猪行状称为妙，神鬼阴谋不可欺。争似无为清静道，一炉金就养婴儿。
婴儿头上戴莲花，诈伪迷人乱似麻。不道修行从一鼎，却言般运有三车。泥丸有路蒸方透，紫府无涯价莫加。为劝尘中迷路者，好寻元本莫咨嗟。
火急寻师指水金，依时用火采浮沉。九回照见如来相，一纪方开处士心。虎驾辄翻铅易就，龙车推转汞难禁。自从饮著醍醐酒，便觉身居紫府深。
扰扰浮生一梦间，几人回首锁三关。黄婆压定分全易，白虎飞来投下难。朱雀入炉三亩静，黑龟伏鼎一生闲。昭昭妙理余知得，只欲藏机隠旧山。
莫论仙骨莫求丹，此理玄玄有正门。迷者少能知返本，教人借此以为根。龟蛇大小宜频给，日月精华且总吞。只自明师分剖后，难为荒野作丘坟。
神仙妙用最难窥，学道多因欲道迷。向此若能明水火，这回方得识东西。真铅莫把凡铅杂，真妇休将世妇齐。离坎自交身自泰，恁时方见是夫妻。
黄芽至宝莫轻论，白雪通玄敢谩言。不是野人藏秘诀，大都仙药俗难吞。浮沉卯酉玄分路，变化龟蛇别有门。万万学徒无一二，浪称道友满乾坤。
存神认取本来身，此理幽玄可学人。无漏实成除有漏，迷津才出是通津。浮生难保千年寿，仙世轻翻万劫春。堪叹茫茫迷路者，甘将神作北邙尘。
学佛回心又学仙，两头扪摸不能专。大都错路生迷惑，便见迷途易变迁。得事只烹身上药，痴心莫望火中莲。但能求己兼求命，休说三千与大千。
气龙津虎不难分，下手须从神定门。白雪链多齐日月，黄芽服久出乾坤。四神鼎内堪逃死，五色浆中可返魂。世上蜉蝣能几许，莫将财色败元根。
急认浮沉水内金，若能烹炼鬼神钦。四神守卫神炉固，九转工夫转色深。龙虎翻施双入路，龟蛇腾焰两边侵。但知五色纷纷起，满室荧煌可照心。
周天火候诳凡人，胎息萦为亦未真。紫府聚金龙火种，昆丘走玉虎泉新。三莲折处分神力，一子生时出俗尘。为报忙忙求事者，真铅真汞不离真。
昆仑宫里紫金丹，不是仙材不可观。有分得餐延寿命，自然无恋免饥寒。虎龙铜汞庚辛鼎，大小龟蛇太乙坛。烹炼一丸飞五彩，上天消息不为难。
劳生扰扰去如梭，火急修真逐鬼魔。好把浮沉翻北海，莫将梦幻恋南柯。甲庚鼎内金非少，卯酉坛中土亦多。只自荧煌光一室，斋心服了脱微疴。
贪著浮名浮利身，不思光景走频频。只贪眼下红颜好，不觉头中白发新。药鼎坚牢延寿命，情思放恣损天真。劝君求取金丹诀，养个婴儿脱俗尘。
瞥然光景几时休，出入轮回去复收。只为贪痴缘底事，不思清静学真修。虎龙便是升天驾，铅汞元为出世舟。多少神仙哀俗辈，故留丹诀救凡流。
乘龙驾鹤不须惊，此是金丹一粒灵。五色云龙腾海底，九回风虎到天庭。琼花合处看壬癸，紫府交时藉丙丁。此理要明非下士，除非名是少微星。
劳生扰扰疾如风，急杀三彭及五虫。不使狐狸侵药灶，须教龙虎守真空。鼎中宝物时添火，腹内婴儿貌转丰。善女善男寻此语，莫贪花酒堕迷中。
大都奇怪惑人深，一见邪淫便动心。只是欹倾身内宝，何能坚固水中金。天堂有路无人到，地狱无门众却寻。寄语世间男女道，收踪火宅隠山林。
阿尔多淫上帝嗔，罚为狐兽尾随身。只言五百年方变，岂谓三千日化神。雷火不知何处用，犬牙同此作教亲。冤魔眷属狐狸肖，变化妖容惑几人。
刘晨阮肇事多非，今日凭君子细推。谩使仙宫由色欲，却将紫府贮奸欺。洞中清浄难容杂，穴里幽冥易变奇。大是世人迷不悟，几人丧命为狐狸。